
Dft  is  met  dank  aan  die  Allerhoogste  God  wat  die  gemeente  van  Koedoes- 
rand  terugkyk  oor  vyftig  jare  wat  verby  is.  Oral  langs  hierdie  pad  wat  vyftig 
jaar  lank  is,  staan  die  duidelike  tekens  van  God  se  heerskappy  in  Jesus 
Christus  oor  Sy  Kerk. 

Ons  is  dankbaar  dat  Sy  Woord  en  Gees  dit  vir  ons  moontlik  gemaak  het 
om  vandag  nog  te  kan  bestaan  as  'n  selfstandige  gemeente  met  die  wil  en  die 
geloof  om  te  bly  voortbestaan  tot  aan  die  eindtyd  toe. 

Dank  en  waardering  word  betuig  aan  elkeen  wat  meegewerk  het  vir  die 
samestellíng  en  versorging  van  hierdie  blad. 

Ds.  P.  J.  van  der  Merwe 

Die  Geskiedenis  van  die  Gemeente 

Ds.  S.  J.  Botha 


Inleiding: 

In  die  Noordweste  van  Transvaal,  tussen 
die  Limpopo-,  die  Magalokwen-  en  die  Palala- 
rivier,  lê  die  gebied  wat  bekend  staan  as 
Koedoesrand.  Dit  is  een  van  die  gebiede  in 
Transvaal  wat  die  allerlaaste  bevolk  geraak  het. 
Hoewel  enkele  blankes  hulle  reeds  teen  die 
einde  van  die  vorige  eeu  in  die  gebied  bevind 
het,  het  die  daadwerklike  bevolking  eers  ge- 
durende  die  eerste  dekade  van  die  huidige  eeu 
plaasgevind.  Die  rede  vir  die  laat  bevolking  van 
die  gebied,  was  nie  maar  net  die  feit  dat  dit  'n 
ruwe,  harde  en  ongetemde  wêreid  was  nie, 
maar  ook  dat  dit  'n  ongesonde  wêreld  was 
vanweë  die  gevaar  van  malaria. 

Op  die  lang  duur  kon  al  hierdie  gevare  nie 
die  geharde  en  stoere,  maar  dan  tog  ook  diep- 
gelowige,  blanke  pioniers  afskrik  nie.  Hulle  het 
dit  uitdaging  aanvaar  om  hierdie  nuwe,  woeste 
wêreld  temidde  van  baie  ontberinge  en  offers 
te  kom  tem  en  bewoonbaarte  kom  maak.  Saam 
met  hulle  het  hulle  ook  die  Kerk  gebring  en  aan 
die  Kerk  het  hulle  dwarsdeur  al  die  beproewinge 
heen  bly  vashou.  Trouens  die  geesteskrag  wat 
hulle  laat  volhard  het  onder  die  moeilikste  om- 
standighede  het  hulle  in  hulle  geloof  gevind, 
wat  deur  die  Kerk  gevoed  en  gebou  is. 

Want  dit  is  inderdaad  'n  harde  wêreld 
hierdie.  As  dit  'n  goeie  seisoen  is  en  die  reën 
volop,  dan  behandel  hy  jou  goed:  die  oes  is 
mooi  en  groot  en  jy  kan  lag.  Maar  as  die  reën 
wegbly  en  die  versengende  hitte  alles  verskroei 
dan  moet  jou  geloof  sterk  wees  en  jou  moed 
groot  om  nie  te  vlug  nie.  En  tog  is  dit  'n  wêreld 
waarvoor  'n  mens  lief  word,  jy  weet  eintlik  nie 
hoekom  nie.  Vir  'n  enkele  jaar  of  wat  sal  hy  vir 
jou  goed  wees,  jy  sal  sy  rykdom  smaak.  Maar 
dan  slaan  hy  jou  weer,  hy  dwing  jou  op  jou 
knieë,  hy  breek  jou.  En  tog  kry  jy  hom  lief,  hy 
word  deel  van  jou,  hy  kom  in  jou  bloed. 

Dit  is  Koedoesrand  en  hier  is  vyftig  jaar 
gelede  die  Nederduitsch  Hervormde  Gemeente 
gestig. 

Voorgeskiedenis: 

Hoewel  die  gemeente  eers  in  1924  'n 
selfstandige  gemeente  geword  het,  het  die 
eerste  gebeurtenis  wat  uitein  delik  tot  ge- 
meentevorming  sou  lei,  reeds  so  vroeg  as  1907 
plaasgevind.  In  die  betrokke  jaar  is  op  die 
Kerkraadsvergadering  van  die  Nederduitsch 
Hervormde  Gemeente  Waterberg  van  12  Junie 
oorgegaan  tot  die  vorming  van  die  gebied  tot 
'n  selfstandige  wyk  van  die  gemeente  Water- 
berg.  Op  die  genoemde  vergadering  is  daar 
naamlik  besluit: 

„Sr.  C.  Z.  J.  Viljoen  zal  als  ouder- 
ling  en  Br.  C.  J.  van  Vuuren  als 
diaken  worden  voorgecteld  voor  eene 


nieuw  te  vormen  afdeling  in  het  N.W. 
van  het  distrikt,  alwaar  laatstgenoemd 
br.  woont  en  br.  ouderling  Viljoen 
zich  met  ter  woon,  hoopt  te  gaan 
vestigen  . . 

Watter  grense  hierdie  nuwe  wyk  of  af- 
deling  sou  hê  is  nie  bepaal  nie,  hoewel  dit 
waarskynlik  nie  veel  verskil  het  van  die  huidige 
grense  van  die  gemeente  nie.  Na  hierdie  afdeling 
is  soms  verwys  as  die  ,,Afdeling  Krokodilrivier'' 
of  sommer  net  as  die  „Bosveld". 

Hoewel  die  presiese  datum  nie  vasgestel 
kon  word  nie,  :s  daar  skynbaar  reeds  baie  vroeg 
begin  om  in  die  gebied  minstens  een  keer  per 
jaar  kerkvieringe  te  hê,  in  elk  geval  nie  later  as 
1911  nie.  Op  die  Kerkraadsvergadering  van 
Waterberg  van  November  1911  word  daar 
byvoorbeeld  aan  ouderling  A.  Koekemoer  en 
diaken  C.  J.  van  Vuuren  opdrag  gegee  om 
ds.  Goddefroy  in  Nylstroom  te  gaan  afhaal  en 
hom  te  versorg  met  die  oog  op  kerkvieringe  in 
hulle  afdeling. 

Hierdie  kerkvieringe  het  gewoonlik  ook  'n 
nagmaalsviering,  Doop  en  Belydenis  van  Geloof 
ingesluit  en  meesal  is  op  die  plase  Tulbach  en 
Worcester  vir  die  kerkvieringe  byeengekom. 
Hierdie  kerkvieringe  is  altyd  goed  bygewoon 
deur  die  lidmate  wat  van  heinde  en  verre  ge- 
kom  het  met  wa-en-osse,  perdekar  of  donkie- 
kar.  Slegs  enkeles  kon  eers  aan  die  begin  van 
die  twintiger  jare,  motors  aanskaf,  dan  nog 
bygesê  stadige  motors. 

Die  predikant  wat  die  dienste  moes  lei  is 
gewoonlik  op  Nylstroom  self  of  êrens  op  die 
pad  tussen  Nylstroom  en  Koedoesrand  afge- 
haal  deur  die  Kerkraadslede  van  die  afdeling 
Koedoesrand.  Vanweë  die  stadige  vervoer- 
middele  was  die  reise  heen-en  terug  vermoeiend 
en  het  soms  dae  geduur.  Selfs  met  die  motor 
is  bykans  twee  dae  gery  vanaf  Nylstroom  tot 
by  die  Kerkplek.  Die  volgende  beskrywing, 
deur  iemand  uit  Nylstroom  in  die  Hervormer 
van  15  Augustus  1920,  gee  'n  tipiese  voorbeeld 
van  hoe  dit  daaraan  toegegaan  het: 

„Ds.  A.  J.  Barger  van  Middel- 
burg,  die  door  de  konsulent  van  de 
gemeente  Waterberg  was  versocht 
om  ditmaal  in  het  bosveld  het  Heilige 
Avondmaal  te  komen  vieren  kwam 
daartoe  Woensdagavond  7 deser  hier 
aan.  Donderdagmorgen  vertrok  Z.  W. 
Eerw.  met  broeder  G.  P.  Steenkamp 
per  motorkar  van  hier,  sliepen  de 
nacht  in  het  veld,  gelukkig  de  leeu- 
wen  sliepen  ook,  of  waren  die  nacht 
verdwaald,  ten  minste  de  170  miljen 
afstand  werd  voorspoedig  afgelegd, 
Zodat  Vrijdagmiddag  om  2 uur  zij 
veilig  ten  kerkplaatse  waren  op  de 

plaats  Tulbach  No.  1034.  aan  de 
Krokodilrivier  van  de  heer  Koos  van 
Vuuren.  De  opkomst  was  goed,  ja 
zelfs  groter  als  verwacht  was.  De 
prediking  was  ernstig,  het  was  alsof 
de  Heer  zelf  an  de  lippen  van  de 
diensknecht  des  Heren,  die  hun  de 
aloude  maar  steeds  de  altijd  nieuwe 
blijde  boodschap  des  Heiligen  Evan- 
gelie  bracht. 

„Een  nieuw  lidmaat  werd  aan- 
genomen  en  bevestigd,  terwijl  zes 
kindertjies  werden  gedoopt." 

Daar  is  dus  van  sowel  die  predikante  as 
die  gemeentelede  moeite  en  opoffering  vereis 
om  die  kerkvieringe  moontlik  te  maak.  Die  in- 
druk  bestaan  egter  dat  dit  altyd  met  vreugde 
en  blymoedigheid  geskied  het.  Predikante  wat 
in  die  jare  gereeld  besoeke  afgelê  het  en  wat 
elkeen  op  sy  eie  wyse  invloed  gehad  het  op 
die  lewe  van  die  lidmate  in  die  gebied  was 
ds.  M.  J.  Goddefroy,  ds.  P.  van  Drimmelen, 
di.  J.  J.  Prinsloo,  A.  J.  Barger,  S.  Vermooten,  dr. 
H.  D.  van  Broekhuizen  en  dr.  J.  H.  J.  A.  Grey- 
venstein.  Tot  in  onlangse  jare  nog  het  van  die 
ouer  lidmate  va.n  Koedoesrand  nog  met  groot 
waardering  vertel  van  die  vroeëre  predikante. 
Natuurlik  is  ook  die  besondere  eienaardigheid- 
jies,  byvoorbeeld  'n  besondere  wyse  van  praat 
of  manier  van  doen,  goed  onthou.  Daaruit  het 
egter  juis  geblvk  dat  daar  'n  gesonde  en  hegte 
band  tussen  die  predikante  en  die  gemeente- 
lede  bestaan  het. 

Die  feit  dat  Koedoesrand  so  ver  van  Nyl- 
stroom  af  geleë  is  het  tot  gevolg  gehad  dat  die 
gebied  redelik  vroeg  al  'n  sekere  selfstandig- 
heid  en  onafhanklikheid  teenoor  die  gemeente 
Waterberg  getoon  het.  Die  lang  afstande  het 
gereelde  verkeer  bemoeilik  en  die  kerkdienste 
daar  kon  maar  slegs  af  en  toe  bygewoon 
word.  Die  jaarlikse  Nagmaalsvieringe,  Doop 
en  Belydenis  van  geloof  het  seker  ook  daartoe 
bygedra  om  die  gevoel  van  selfstandigheid  en 
onafhanklikheid  by  die  lidmate  in  Koedoesrand 
te  bevorder  en  te  bestendig. 

Hierdie  selfstandigheid  blyk  duidelik  as 
daar  byvoorbeeld  op  8 Julie  1916  selfs  ge- 
meentevergadering  plaasvind  en  in  die  notule- 
boek  van  Waterberg  aangeteken  word  dat  dit 
die  ,,Koedoesrand  Gemeentevergadering''  was. 
Op  díe  vergadering  is  broeder  J.  P.  Snyman 
as  ouderling  en  broeder  J.  S.  (Oom  Fanie) 
Viljoen  as  diaken  gekies  om  ouderlinge  C.  J. 
J.  van  Vuuren  en  A.  Koekemoer  op  te  volg  as 
kerkraadslede  vir  die  gebied.  Daarna  is  be- 
sluite  geneem  n sake  die  byeenbring  van  gelde 
vir  die  bou  van  'n  kerk  te  Nylsxroom.  Daar  is 
besl'.,;t  dat  die  diaken  moes  kollekteer  en  dat 
ook  in  Oktober  1316  'n  basaar  gehou  sou 
word.  Merkwaardig  is  dat  hierdie  gemeente- 


vergadering  selfs  'n  klag  in  behandeling  ge- 
neem  het  en  ook  daarop  die  tug  toegepas  het. 

Hoewel  hier  nog  geen  sprake  was  van 
verbreking  van  die  bande  met  die  gemeente 
Waterberg  nie,  is  dit  tog  egter  duidelik  dat 
hierdie  selfstandige  optrede  in  die  afdeling 
Koedoesrand,  die  voortekens  daarvan  was  dat 
die  gebied  homself  al  meer  sou  sien  as  los- 
staande  van  Waterberg  en  daarom  ook  gereg- 
tig  op  die  status  van  ’n  afsonderlike  gemeente. 

In  1917  het  Koedoesrand  by  die  Kerkraad 
van  Waterberg  begin  aandring  op  'n  tweede 
Nagmaal  per  jaar.  Op  13  Oktober  1917  het  die 
Kerkraad  van  Waterberg  egter  hierdie  versoek 
afgewys.  In  'n  huishoudelike  reglement  wat 
die  Kerkraad  aanvaar  het  vir  die  gemeente 
Waterberg  is  daarom  bepaal  dat  Koedoesrand 
wel  jaarliks  belydenis  van  geloof  mag  laat  aflê, 
maar  dat  slegs  een  Nagmaal  per  jaar  toegestaan 
sou  word  en  dat  Koedoesrand  afdeling  self 
verantwoordelik  sal  wees  vir  die  koste  in  ver- 
band  met  die  heen  en  terug  vervoer  van  die 
predikant.  Dit  kom  voor  asof  die  Kerkraad  van 
Waterberg  met  hierdie  maatreël  die  gedagtes 
van  selfstandigwording  by  die  Koedoesranders 
wou  demp.  In  die  lig  van  die  kerkbouplanne 
van  Waterberg  was  dit  te  begrype  dat  die 
kerkraad  nie  geneë  was  dat  'n  afdeling  van  die 
gemeente  sou  afstig  nie. 

Die  Koedoesranders  was  blykbaar  minder 
gelukkig  oor  hierdie  besluit  van  die  Kerkraad 
van  Waterberg,  met  die  gevolg  dat  op  'n  Kerk- 
raadsvergadering  van  Waterberg  op  4 Oktober 
1918  die  gedagte  in  die  vergadering  uitgespreek 
is  dat  Koedoesrand  van  plan  was  om  die 
Ringskommissie  te  versoek  om  aan  te  sluit  by 
Potgietersrus.  Daar  was  wel  geen  Kerkraads- 
lede  uit  Koedoesrand  self  op  die  betrokke 
Kerkraadsvergadering  teenwoordig  nie  en  hier- 
die  gedagte  het  blykbaar  op  gerugte  uit  Koe- 
doesrand  berus. 

Op  dieselfde  vergadering  is  besluit  dat 
Koedoesrand  vir  die  kerkboufonds  moet  bydrae 
volgens  die  getal  lidmate  wat  daar  gewoon 
het.  Die  Kerkraad  se  berekening  was  dat  daar 
ongeveer  100  lidmate  was  waarvan  57  bely- 
dende  lidmate.  Diaken  Fanie  Viljoen  het  as  uit- 
voering  van  die  besluit  van  die  Kerkraad  met 
'n  donkiekarretjie  die  hele  gebied  deurreis  om 
hierdie  gelde  in  te  samel. 

Hoewel  die  gedagte  van  aanskakeling  by 
Potgietersrus  nie  op  daardie  tydstip  verder 
gevoer  is  nie,  is  dit  tog  duidelik  dat  die  gedagte 
van  afstigting  nou  al  sterker  begin  word  het. 

Vir  meer  as  'n  jaar  is  nie  weer  oor  d:e  saak 
gehandel  in  die  Kerkraad  van  Water 
Blykbaar  het  daar  nou  ook  by  die  KerK 
Waterberg  nuwe  aedagtes  na  vore 
verband  met  die  posisie  van  Koedoesrand. 
In  Januarie  1920  het  'n  versoek  van  die  N.G. 


Inwyding  van  die  eerste  kerk- 
gebou  te  Wagendrift  kort  na 
die  stigting  van  die  gemeente. 


i—  FLITSE  UIT 


Katkisasieklas  1930. 

— DIE  VERLEDE 


Drie  pare  gelyktydig  ge- 
troud  in  die  kerkgebou  te 
Wagendrift  op  26  Juníe 
1937.  Die  bruidegoms  is 
P.  van  der  Merws,  C. 
Viljoen  en  F.  Lee. 


en  Gereformeerde  Kerke  van  Waterberg  voor 
die  Kerkraad  gedien  dat  die  drie  kerke  gesa- 
mentlik  'n  kerkgebou  aan  die  Palala  sou  oprig. 
Die  Kerkraad  het  egter  besluit  om  nie  aan 
hierdie  saak  mee  te  doen  nie,  aangesien  hulle 
eers  'n  nuwe  kerkgebou  te  Nylstroom  wou 
oprig  en  daarna  te  Koedoesrand.  Die  gedagte 
was  hier  klaarblyklik  dat  Koedoesrand  eers 
moes  help  met  die  oprigting  van  die  kerkgebou 
te  Nylstroom  en  daarna  sou  Koedoesrand  weer 
gehelp  word  met  die  oprigting  van  'n  kerk- 
gebou.  Daarmee  het  die  Kerkraad  by  implikasie 
egter  reeds  aanvaar  dat  Koedoesrand  op  pad 
na  afstigting  was.  Daar  is  ook  'n  besluit  ge- 
neem  dat  die  Kerkraad  die  bouery  sou  afhandel 
om  eers  daarna  weer  'n  eie  predikant  na  Water- 
berg,  wat  op  daardie  stadium  vakant  was,  na 
die  afsterwe  van  ds.  Van  Drimmelen,  te  be- 
roep. 

Op  10  April  1920  het  die  Kerkraad  besluit 
dat  vanweë  die  uitgestrektheid  van  die  afdeling 
Koedoesrand,  die  gebied  in  twee  gedeel  moes 
word  en  is  broeder  F.  J.  Grobler  (Oom  Frikkie) 
as  ouderling  en  broeder  G.  J.  Smith  as  diaken 
aangewys.  Op  dieselfde  vergadering  egter,  net 
later  in  die  dag,  het  broeder  H.  L.  (Oom  Hen- 
nie)  Joubert  namens  die  afdeling  Koedoesrand 
verslag  gedoen  van  'n  opname  wat  in  die  ge- 
bied  oor  afstigting  gemaak  is,  waaruit  dit 
geblyk  het  dat  die  lidmate  van  die  gebied 
afstigting  wenslik  geag  het  maar  dan  „op 
voorwaarde  dat  bij  eventuele  beroeping  van  'n 
predikant  te  Nijlstroom,  Koedoesrand  met  Nijl- 
stroom  sal  kombineeren”.  Die  gedagte  van 
afstigting  het  dus  nou  finale  beslag  gekry.  Die 
Kerkraad  het  hierdie  voorstel  gesteun  „met  oog 
op  de  verre  afstand  van  Nijlstroom  en  ook  om 
daardoor  gemakliker  tot  kombinatie  met  P.  P. 
Rust  te  komen''.  Die  Kerkraad  van  Waterberg 
was  dus  nie  teen  die  beginsel  van  afstigting 
van  Koedoesrand  nie,  maar  wou  wel  dat  Koe- 
doesrand  en  ook  Potgietersrus  (wat  toe  self 
nog  nie  'n  selfstandige  gemeente  was  nie) 
saam  met  Waterberg  'n  kombinasie  sou  vorm 
met  die  oog  op  beroeping. 

'n  Jaar  later,  op  25  Maart  1921  het  die 
Kerkraad  van  Waterberg  weer  oor  die  saak 
gehandel  en  is  op  versoek  van  ouderling  Frikkie 
Grobler  besluit 

,,dat  de  Kerkraad  zich  moet  houden 
aan  zijn  vroeger  genomen  besluit  om 
eerst  te  bouwen  en  dan  te  beroepen" 
en  verder  dat  met  die  Kerkvieringe  te 
Koedoesrand  op  2 en  3 Julie  1921 
die  gevoele  van  die  Koedoesranders 
te  toets  „om  te  beroepen  of  zo  niet 
Koedoesrand  te  helpen  om  na  afstig- 
ting  'n  zelfstandige  gemeente  te 
worden  . . ." 


Ouderling  Grobler  wou  blykbaar  met  hier- 
die  versoek  verseker  dat  daar  tot  'n  duideliker 
en  meer  besliste  besluit  aangaande  kerkbou, 
beroeping  en  afstigting  geneem  sou  word. 

By  geleentheid  van  die  betrokke  kerkvie- 
ringe  het  die  Koedoesranders  besluit  om  wel 
af  te  stig,  maar  dan  in  kombinasie  met  Water- 
berg  'n  eie  predikant  te  beroep.  Aan  die  Kerk- 
raadsvergadering  van  April  1922  te  Nylstroom 
is  so  kennis  gegee.  Die  bedoeling  was  nie  dat 
die  afstigting  dadelik  'n  werklikheid  moes  wurd 
nie,  maar  dit  moes  eers  later  geskied. 

Op  die  Ringsvergadering  van  die  Noorae- 
like  Ring  van  1922  het  daar  'n  versoek  gedien 
van  die  lidmate  van  Potgietersrus  om  daar  'n 
afsonderlike  gemeente  af  te  stig.  Die  Verga- 
dering  het  aan  die  Ringskommissie  opdrag 
gegee  om  die  gemeente  af  te  stig  en 

„de  bestaande  kwesties  uit  die  weg 
te  ruimen." 

Hierdie  bestaande  kwessies,  waarna  ver- 
wys  word  het  blykbaar  ook  die  vraag  ingesluit 
of  Koedoesrand  as  wyk  by  Potgietersrus  aan- 
gesny  kon  word.  Koedoesrand  was  hiermee 
nie  tevrede  nie  en  ouderling  Grobler  is  na  die 
Ringskommissievergadering  van  Mei  1922  ge- 
stuur  om  die  siening  van  die  lidmate  aan  die 
Ringskommissie  mee  te  deel.  Ouderling  Grobler 
het  verklaar  dat  Koedoesrand:  „liewer  bij 
Waterberg  willen  behoren  omdat  de  Kerkraad 
hem  beloofd  heeft  te  helpen  met  hun  kerk- 
bouw." 

Namens  Potgietersrus  is  die  saak  voor  die 
Ringskommissie  verdedig  dat  Koedoesrand 
onder  Potgietersrus  moes  resorteer.  Die  Rings- 
kommissie  het  daarop  besluit  om  deur  middel 
van  'n  kommissie,  bestaande  uit  die  broeders 
Frikkie  Grobler  en  Jan  Venter,  die  gevoel  van 
die  Koedoesranders  te  toets. 

„ls  de  mederheid  er  voor  om  by 
Waterberg  te  blijven  dan  sal  de  lijn 
van  die  nieuwe  gemeente  zijn  de 
grens  van  de  wyk  Koedoesrand.  Is 
de  meerderheid  er  voor  om  bij  P.  P. 


Katkisante  wat  op  13  Junie  1942  belydenis  van 
geloof  afgelê  het.  Afgeneem  voor  die  sink 
kerkgebou  te  Wagendrift. 

n Tender  vir  stene  vir  die  eerste  baksteen  kerkgebou  word  deur  die  Kerkraad 

aarivaar  op  6/3/1942. 


Rust  te  sorteer  dan  zal  de  Palalarivier 
de  grens  zijn  en  verder  de  Krokodil- 
rivier.  De  Kommissie  zal  binnen  drie 
maanden  kennis  geven  aan  de  scriba 
van  Ring.” 

Uit  hierdie  besluit  is  dit  duidelik  dat  die 
Ringskommissie  geoordeel  het,  dat  Koedoes- 
rand  óf  'n  wyk  van  Waterberg  óf  van  Potgie- 
tersrus  moes  wees.  Tot  afstigting  van  'n  self- 
standige  gemeente  is  hier  nie  besluit  nie.  In 
Koedoesrand  is  hierdie  besluit  blykbaar  so 
verstaan  dat  Koedoesrand  nou  inderdaad  af- 
gesny  was  van  Waterberg  en  as  selfstandige 
gemeente  by  Pietersburg  aangesny  is.  Nege- 
en-twintig  manslidmate  uit  Koesdoesrand  het 
hierop  'n  petisie  by  die  Ringskommissie  inge- 
dien  waarin  hulle  verklaar  dat  hulle  hulle  „on- 
derwerp  aan  de  besluit  van  de  Hoog  Edele 
Ring,  de  sitting  gehouden  te  Pietersburg,  om 
ons  af  te  snij  van  de  gemeente  Waterberg  aan 
Pietersburg,  als  een  selfstandige  gemeente, 
met  Politieke  lijn  tusschen  Koedoesrand  Water- 
berg  en  Piet  Potgietersrust,  zoo  wij  vraagen 
ons  niet  onder  P.  P.  Rust  te  plaatse,  aleen 
met  een  combinatie  met  Pietersburg,  met  be- 
roep  van  predikant." 

Hoewel  dit  foutief  was  dat  hulle  gemeen 
het  dat  hulle  nou  reeds  as  selfstandige  ge- 
meente  afgesny  was,  is  dit  tog  wel  duidelik 
dat  hulle  baie  gretig  was  om  'n  afsonderlike 
gemeente  te  vorm  wat  alleen  ter  wille  van 
beroeping  van  'n  predikant  in  kombinasie  met 
'n  ander  gemeente  wou  tree.  Hulle  wou  daarom 
nie  slegs  'n  afdeling  van  Potgietersrus  wees 
nie. 

Die  saak  is  egter  eers  weer  op  die  Rings- 
vergadering  van  die  Noordelike  Ring  van  29 
Maart  1923  bespreek.  Intussen  het  die  posisie 
van  Koedoesrand  as  wyk  van  Waterberg,  on- 
veranderd  gebly.  In  Januarie  1923  het  die  Kerk- 
raad  van  Waterberg  besluit  om  nog  'n  ouder- 
ling  en  diaken  in  Koedoesrand  aan  te  wys 
naamlik  broeder  Lou  van  Niekerk  as  ouderling 
en  broeder  G.  Oosthuizen  as  diaken.  Die  afde- 
ling  Koedoesrand  het  dus  toe  uit  drie  wyke 
bestaan,  bedien  deur  ses  kerkraadslede. 

Op  die  Ringsvergadering  van  Maart  1923 
is  die  saak  van  afstigting  van  Koedoesrand 
weer  aan  die  orde  gestel  en  breedvoerig  be- 
spreek.  Ds.  J.  J.  Prinsloo,  konsulent  van 
Waterberg,  het  namens  Koedoesrand  ver- 
duidelik. 

„Zij  vragen  eenvoudig  om  een 
zelfstandige  gemeente  te  vormen  af- 
gezien  van  de  vraag  met  wie  zij 
kombinneren  in  zake  beroep.  Voor't 
algemeen  belang  van  de  Kerk  over- 
weegt  men  aansluiting  by  Water- 
berg." 


Na  'n  breedvoerige  bespreking  oor  die 
saak  gevoer  is,  het  die  Ringsvergadering  be- 
sluit: 

,,om  Koedoesrand  aan  Waterberg  te 
laten  en  de  Kerkraad  van  Waterberg 
te  vragen  Koedoesrand  beter  te  be- 
arbeiden." 

Die  vergadering  het  daarmee  sy  steun 
toegesê  aan  die  beswaar  van  ouderling  J.  P. 
Prinsloo  op  die  vergadering  dat  klein  gemeen- 
tetjies  sommer  afgestig  sou  word. 

Vir  nog  'n  jaar  het  die  saak  onveranderd 
gebly.  Op  die  Ringsvergadering  van  2 April 
1924  het  daar  egter  'n  skriftelike  versoek  van 
die  afdeling  Koedoesrand  voor  die  vergadering 
gedien  waarin  weer  gevra  is  om  as  afsonderlike 
gemeente  erken  te  word.  Ds.  J.  J.  Prinsloo  het 
namens  die  Kerkraad  van  Waterberg  die  woord 
gevoer  en  gesê  dat  die  Kerkraad  nie  teen  die 
voorgenome  afstigting  was  nie,  maar  dat  hulle 
wel  die  voorwaarde  gestel  het  dat  Koedoes- 
rand  hulle  proporsionele  deel  van  die  skuld 
moes  betaal  en  ook  moes  beloof  om  in  kom- 
binasie  met  Waterberg  te  beroep. 

Ouderling  Frikkie  Grobler  is  deur  die 
Ringsvergadering  toegelaat  om  Koedoesrand  se 
saak  te  stel.  Hy  het  gesê  dat  hulle  wel  gewillig 
was  om  hulle  deel  van  die  skuld  te  betaal,  maar 
dan  het  hulle  aanspraak  gemaak  op  'n  propor- 
sionele  gedeelte  van  die  eiendomme  van  Wa- 
terberg. 

Hierop  het  ds.  A.  J.  Barger,  gesekondeer 
deur  ouderling  Janson  voorgestel: 

„om  de  Ringskommissie  op  te  dragen 
de  finantiële  verhoudingen  na  te 
gaan  en  te  regelen  en  dan  naar  bevind 
van  saken  te  handelen  en  de  ge- 
meente  Koedoesrand  te  stichten." 

Die  Koedoesranders  het  by  monde  van 
ouderling  Grobler  hulle  onmiddellik  by  hierdie 
voorstel  neergelê.  Ds.  J.  J.  Prinsloo  was  van 
gedagte  dat  die  afstigting  wel  toegestaan  moes 
word  maar  dan  op  voorwaarde  van  Waterberg. 
Vir  hierdie  standpunt  kon  hy  egter  geen  steun 
in  die  vergadering  kry  nie  en  die  voorstel  van 
ds.  Barger  is  aanvaar. 

Daarmee  was  die  pad  nou  oop  dat  die 
afdeling  Koedoesrand  nou  ook  formeel  as  'n 
afsonderlike  en  selfstandige  gemeente  afgestig 
kon  word  en  dan  sonder  enige  voorwaardes 
ten  opsigte  van  kombinasies  wat  aangegaan 
sou  word.  In  die  praktyk  het  Koedoesrand  in 
werklikheid  reeds  lankal  bykans  net  soos  'n 
afsonderlike  gemeente  gefunksioneer. 

Stigting  en  eerste  jare  van  die  Gemeente 

Koedoesrand: 

Op  Saterdag  21  Junie  1924  het  21  mans 
lidmate  en  'n  aantal  vroue,  op  die  plaas  Eend- 
vogelsdrift  van  broeder  Petrus  van  der  Merwe 


(Snr.)  in  'n  waenhuis  vergader  onder  voorsit- 
terskap  van  dr.  H.  D.  van  Broekhuizen,  voor- 
sitter  van  die  Noordelike  Ring,  met  die  oog  op 
die  formele  stigting  van  die  gemeente  Koe- 
doesrand.  Ook  teenwoordig  was  prof.  dr.  J.  H. 
Greyvenstein,  wat  op  versoek  van  ds.  Barger 
oorgekom  het  om  die  Nagmal  te  bedien. 

Die  voorsitter  het  die  vergadering  geopen 
deur  'n  rede  te  hou  na  aanleiding  van  1 Thess. 
5:12,  waarna  tot  stigting  oorgegaan  is. 

Eerstens  is  die  grense  van  die  nuwe  ge- 
meente  vasgestel  naamlik: 

,,De  oude  poliktieke  lijnen  tus- 
sen  P.  P.  Rust,  Waterberg  en  Koe- 
doesrand." 

Tweedens  is  oorgegaan  tot  die  verkiesing 
van  ses  kerkraadslede,  drie  ouderlinge  nl.  F.  J. 
Grobler,  J.  S.  Viljoen  en  L.  van  Niekerk  asook 
drie  diakens  nl.  G.  J.  Smith,  M.  J.  Rossouw  en 
P.  van  der  Merwe  (Snr.). 

Die  naam  van  die  gemeente  sou  Koedoes- 
rand  wees  en  die  Ringskommissie  sou  'n  kon- 
sulent  aanwys,  aangesien  die  gemeente  nie 
dadelik  sou  beroep  nie. 

Na  hierdie  handelinge  kon  die  voorsitter, 
dr.  Van  Broekhuizen,  die  gemeente  as  gestig 
verklaar. 

Hierop  het  ouderling  J.  H.  Vorster,  ’n  lid 
van  die  Ringskommissie  en  prof.  Greyvenstein 
die  pasgestigde  gemeente  geluk  en  sterkte 
toegewens. 

In  verband  met  die  Finansiële  kwessies 
tussen  Koedoesrand  en  Waterberg  het  die  ge- 
meente  nou  op  voorstel  van  ouderling  F.  J. 
Grobler  besluit 

,,dat  die  gemeenten  Waterberg  en 
Koedoesrand  wederkerig  niets  van 
elkander  te  eisen  hebben  zullen." 

Op  Sondag  22  Junie  kon  die  nuut  gestigde 
gemeente  wat  uit  257  lidmate,  waarvan  104 
belydende  lidmate  was,  Nagmaal  vier  in  die 
waenhuis  van  diaken  Petrus  van  der  Merwe. 

Koedoesrand  was  nou  wel  'n  afsonderlike 
gemeente,  maar  het  nie  beskik  oor  'n  eie  kerk- 
gebou,  'n  pastorie  of  predikant  nie. 

Wat  'n  eie  predikant  aanbetref  was  dit  van 
die  begin  af  duidelik,  nog  selfs  voor  afstigting, 
dat  die  gemeente  nie  gou  selfstandig  sou  kon 
beroep  nie.  Die  Kerkraad  het  egter  dadelik 
begin  en  ook  voortdurend  bly  onderhandel,  met 
veral  die  gemeentes  Waterberg  en  Potgieters- 
rus,  met  die  oog  op  'n  moontlike  kombinasie 
om  te  kan  beroep.  Selfs  die  gemeente  Brits  het 
by  geleentheid  belang  gestel  in  'n  kombinasie 
met  Koedoesrand  met  die  oog  op  die  beroeping 
van  'n  eie  predikant.  Dit  sou  egter  nog  etlike 
jare  duur  voordat  so  'n  kombinasie  aangegaan 
sou  kon  word. 


Aangesien  dit  ook  duidelik  was  dat  by 
eventuele  beroeping,  die  predikant  of  op  Pot- 
gietersrus  of  op  Nylstroom  sou  bly,  het  dit  n 
eie  pastorie  onnodig  gemaak  en  sou  dit  nog  vir 
baie  jare  so  bly. 

Met  die  hulp  van  die  konsulente  kon  daar 
egter  nou  meer  kerkvieringe  per  jaar  plaasvind. 
Predikante  wat  in  die  eerste  jare  van  die  ge- 
meente  se  bestaan  waardevolle  dienste  gelewer 
het,  wat  deur  die  gemeente  besonder  waardeer 
is,  was  dr.  H.  D.  van  Broekhuizen,  di.  Simon 
Vermooten,  J.  J.  Prinsloo,  Jac  van  der  Berg 
en  W.  J.  Kemp. 

Aan  die  oprigting  van  'n  eie  kerkgebou 
moes  nou  egter  dringend  aandag  gegee  word. 
Broeder  C.  J.  J.  van  Vuuren  van  die  plaas 
Wagendrift  het  daar  'n  stuk  grond  aan  die 
gemeente  beskikbaar  gestel  met  die  oog  op  n 
kerkqebou.  Dadelik  is  begin  met  die  insameling 
van  fondse  en  is  begin  met  die  oprigting  van  n 
sinkgebou.  wat  van  binne  met  hout  uitgevoer 
was.  Op  13  November  1926  het  ds.  Simon  Ver- 
mooten  die  hoeksteen  gelê  en  kon  die  ge- 
meente  voortaan  in  sy  eie  kerkgebou  op  Wa- 
gendrift  vir  die  Kerkvieringe  vergader.  By  sulke 
geleenthede  het  die  lidmate  op  die  Kerkplein 
kom  uitkamp  en  was  die  gemeente  soos  een 
groot  gesin  byeen.  Grensend  aan  die  konsis- 
toriekamer  was  daar  ook  'n  pastoriekamer, 
waar  die  predikant  tvdens  sy  besoek  gebly  het 
en  een  van  die  ouderlingsvroue  moes  vir  hom 
vir  etes  sorg. 

Mev.  Bunty  Hollowav  Grobler,  eggenote 
van  ds.  G.  P.  J.  Grobler,  het  in  1957  'n  gedig 
oor  die  ou  sinkkerk  op  Wagendrift  geskryf 
waarin  sy  die  verlede  in  herinnering  geroep 
het.  Hierdie  gedig  gee  ook  'n  goeie  beeld  van 
hoe  dit  tvdens  'n  kerkviering  daaraan  toege- 
gaan  het.  Die  gedig  wat  in  1957  in  die  almanak 
van  die  Nederduitsch  Hervormde  Kerk  verskyn 
het,  lui  soos  volg: 

„Wagendrift" 

Die  ou  Sinkkerk  is  lank  reeds  afgebreek 
en  slegs  die  vloer  en  fondamente  lê 
beenwit  en  mensgemaak  in  die  diep  vrede 
en  warmte  van  die  ongeskonde  Bosveld. 

* * * 

Al  wat  gebruik  kon  word  is  weggeneem. 

Weg  is  die  stil-gewyde  atmosfeer, 

die  boeremaak-preekstoel  en  die  houtpanele 

waarmee  die  mure  uitgevoer  is,  weg 

die  konsistorie  met  sy  lang  ry  hakke, 

en  predikantekamer  met  sy  bed, 

die  blink-wit  deken  en  die  blou  gordyne, 

die  klang  van  eselklokkies  in  die  nag. 

* * * 

'n  Trop  boerbokke  wei,  op  agterpote 
klim  hul  die  sekelbosse  in,  om  hoog 
die  malse  groen  van  nuwe  tak  en  blaartjies 
met  gulsig  reikende  bekke  by  te  kom. 


Hoeksteenlegging  en  inwyding  van  die  eerste  baksteen  kerkgebou  op  die 
piaas  Buffelsdrif  op  13  Februarie  1943.  Na  tien  jaar  het  hierdie  kerkgebou 
se  mure  onder  die  swaar  dakwerk  ingegee.  Die  gebou  is  geslocp  en  op 
dieselfde  fondasie  is  'n  saal  gebou. 


Hoeksteenlegging  van  die  huidige  kerkgebou  op  26  Oktober  1957.  Die 
skenker  van  die  steen,  oudl.  P.  van  der  Merwe  is  hier  aan  die  woord. 


Die  lidmate  kampeer  op  die  kerkplein  vir  die 
huidige  kerkgebou,  12  April  1958. 


Die  destydse  leraar  ds.  N.  Heyneke  aan  die 
woord  tydens  díe  inwyding  van  die  nuwe 
kerkgebou.  Aan  sy  linkerkant  sit  ds.  G.  P.  J. 
Grobler  en  aan  sy  regterkant  sit  dr.  A.  J.  G. 
Oosthuizen. 


Rondom  staan  groter  bome  — dáár  was  nog 
die  kampplek  van  Oom  Frikkie  en  Tant  Ellie, 
dié  was  Oom  Lou  en  dáár  Oom  Jan  se  plek 
(hul  almal  rus  reeds  in  die  Bosveldgrond) . 

* * * 

Die  toegegroeide  askol?  Hier't  Oom  Alwyn, 
die  kampvuur  Sondagaande  aangesteek 
('n  hele  wavrag  hout),  en  die  gemeente 
het  laat  gesellig  om  die  gloed  verkeer. 

* * * 

Die  bome  is  hier  nog,  en  hier  en  daar 
'n  rooibospaal,  vas  ingeplant.  Opsy 
die  kremetartboom,  met  'n  jagterskuiling 
groot  soos  'n  kamer  in  sy  oergroot  stam. 

* * * 

Massief,  die  kremetartboom 
'n  beeld  van  baie  eeue. 

Die  brokkelende  fondament  — 

'n  Voetspoor  van  die  Ewiqheid. 

— Bunty  Holloway-Grobler 

'n  Koster  en  orreliste  moes  nou  ook  aan- 
gewys  word.  As  koster  is  broeder  H.  L.  (Oom 
Hennie)  Joubert  aangewys  en  hy  sou  hierdie 
werk  baie  pligsgetrou  en  nouqeset  vir  bykans 
25  iaar  lank  doen,  totdat  h''  in  1949  opgevolg 
is  deur  broeder  Petrus  van  der  Merwe  (jnr.). 

Die  orreliste  wat  aangestel  is  was  Tant 
Ellie  Grobler  (soos  almal  haar  geken  het), 
eggenote  van  ouderlina  Frikkie  Grobler.  Ook 
sv  het  vir  'n  hele  aantal  jare  hierdie  pos  gevul 
en  is  in  1935  opgevolg  deur  broeder  A.  P. 
Botha. 

Die  kerkgebou  was  nou  wel  daar,  maar 
die  banke  in  die  kerk  sou  voorlopiq  selfs  vir 
etlike  jare  nog  agterweë  moes  bly.  Ook  die,  so 
nodige  boorgat,  kon  nie  dadelik  qesink  word 
nie.  Die  rede  hiervoor  was  die  tekort  aan  fond- 
se.  Tye  was  moeilik  en  geld  was  skaars. 
Telkens  moes  die  Kerkraad  maar  weer  uitstel 
om  oor  die  boorgat  en  die  kerkbanke  te  praat, 
trouens  die  kerkraad  het  soms  moeite  onder- 
vind  om  die  minimale  bedrag  wat  aan  die  al- 
qemene  Kerkkas  verskuldiq  was,  te  betaal. 
So  het  die  Kerkraad  bvvoorbeeld  aan  die  einde 
van  1930  met  kommer  kennis  geneem  dat  daar 
slegs  4 pennies  (±  3 sent)  in  die  bank  was, 
terwyl  die  skuld  £20  (R40)  beloop  het.  Die 
3/9  (±  35c)  heffing  per  lidmaat  kon  eenvou- 
diq  nie  betaal  word  nie.  Om  die  posisie  te 
verbeter  is  besluit  om  die  aemeente  te  versoek 
om  in  die  toekoms  £1  (R2)  per  manslidmaat 
en  10/-  (R1)  per  vrouelidmaat,  per  jaar  by  te 
dra. 

Die  depressiejare  het  egter  tog  wel  verby- 
gegaan  en  gaandeweg  het  die  finansiële  posisie 
van  die  gemeente  verbeter.  'n  Boorgat  kon 
gesink  word  en  'n  kommissie  is  gekies  om 
fondse  in  te  samel  me.t  die  oog  op  kerkbanke. 
Op  7 November  1936  kon  broeder  Piet  Grobler, 


voorsitter  van  hierdie  kommissie  rapporteer 
dat  £100  vir  die  doel  ingesamel  is,  dat  die 
nodige  hout  bestel  is  en  dat  gehoop  word  om 
die  banke  gereed  te  hê  by  die  Nagmaalsvierings 
van  Maart  1937.  Hier  in  is  wel  geslaag  en  kon 
die  Kerkraad  met  blydskap  kennis  neem  dat 
daar  selfs  nog  £40  oorgebly  het,  nadat  al  die 
kostes  in  verband  met  die  banke  betaal  is. 
Veral  is  dank  en  waardering  uitgespreek  teen- 
oor  broeders  Hendrik  en  Fanie  Viljoen  vir  die 
maak  van  die  banke. 

Met  die  balans  van  £40  kon  die  ligte  in  die 
Kerkgebou  verbeter  word  en  kon  selfs  'n  mat 
aangekoop  word  vir  die  gangetjie  tussen  die 
banke 

Dat  die  gemeente  dit  in  daardie  jare 
moeilik  gehad  het,  het  egter  nie  veroorsaak  dat 
die  gemeente  maar  net  vir  homself  gaan  leef 
het  sonder  om  hom  oor  ander  gemeentes  van 
die  Kerk  te  bekommer  nie.  Die  moeilike  jare  en 
skaarste  aan  geld  ten  spyt,  het  die  gemeente 
nog  iets  bymekaar  gebring  om  hulp  te  verleen 
aan  die  gemeentes  in  die  Kerk  waar  dit  baie 
nodig  was,  soos  byvoorbeeld  in  Natal.  Ook  het 
die  gemeente  aan  die  poging  van  die  Kerk  mee- 
gedoen  om  fondse  in  te  samel  sodat  ,,Die  Her- 
vormer''  gratis  versprei  kon  word. 

Die  finansiële  sorge  van  die  dae  het  geluk- 
kig  nie  die  Kerkraad  van  sy  verantwoordelikheid 
vir  die  geestelike  belange  van  die  gemeente 
laat  vergeet  nie.  Die  ouderlinge  het  gereeld 
huisbesoek  gedoen  en  in  moeilike  gevalle  het 
hulle  mekaar  geraadpleeg.  Dikwels  is  ouder- 
linge  Frikkie  Grobler  en  Petrus  van  der  Merwe 
as  kommissie  deur  die  Kerkraad  gestuur  om 
die  probleemgevalle  op  te  los.  Verder  is  daar 
ook  van  tyd  tot  tyd  gepoog  om  die  konsulent 
te  kry  om  huisbesoek  in  die  gemeente  te  doen. 
Op  die  wyse  is  die  gemeente  se  geestelike 
belange  in  orde  gehou. 

Namate  die  finansiële  posisie  van  die  ge- 
meente  verbeter  het,  het  die  begeerte  om  n 
eie  predikant  te  beroep,  al  sou  dit  ook  voor- 
lopig  in  kombinasie  moes  wees,  al  sterker 
qeword.  In  hierdie  verband  is  die  onderhande- 
linge  met  die  gemeente  Potgietersrus  weer 
hervat.  Uiteindelik  is  aan  die  begin  van  1936  tot 
'n  kombinasieooreenkoms  gekom  met  Pot- 
qietersrus  en  Messina.  Wat  Koedoesrand  aan- 
betref,  was  die  gemeente  verantwoordelik  vir 
£100  bydrae  tot  die  traktement  asook  die  reis- 
koste  van  die  predikant  vir  sy  kerkwerk  in  die 
gemeente.  Die  predikant  sou  vyftien  Sondae 
per  jaar  aan  Koedoesrand  behoort  en  sou  ook 
in  die  hele  gemeente  huisbesoek  moes  doen. 
Die  kombinasieooreenkoms  tussen  Potgieters- 
rus  en  Koedoesrand  sou  vir  vyf  jaar  geld  en 
die  predikant  sou  op  Potgietersrus  woon. 

Na  die  ooreenkoms  bekraqtig  is,  is  'n  be- 
roep  uitgebring  op  die  jong  proponent  G.  P. 
Grobler.  Op  7 Maart  1936  kon  die  Kerkraad  van 


Koedoesrand  met  groot  vreugde  kennis  neem 
van  die  besluit  van  prop.  Grobler  om  die  beroep 
aan  te  neem  en  met  groot  opgewondenheid  is 
uitgesien  na  die  koms  van  hulle  eerste  predi- 
kant,  twaalf  jaar  na  die  afstigting. 

Die  Diensstyd  van  ds.  G.  P.  J.  Grobler 

1936-1943: 

Op  14  Junie  1936  kon  die  gemeente  met 
groot  vreugde  en  blydskap  hulle  jong,  en  toe 
ook  nog  ongetroude  predikant  ontvang.  Al  da- 
delik  het  predikant  en  gemeente  mekaar  gevind 
en  het  daar  'n  noue  verbondenheid  tussen  pre- 
dikant  en  gemeente  ontstaan,  wat  gedurende 
die  hele  dienstyd  van  ds.  Grobler  sou  voort- 
bestaan.  Ook  toe  mev.  Grobler  bygekom  het, 
is  hulle  beide  deur  die  gemeente  hartlik  ont- 
vang  en  op  die  hande  gedra. 

In  die  twaalf  jaar  sedert  afstigting  het  die 
gemeente  konstant  gegroei,  sodat  met  die  aan- 
koms  van  ds.  Grobler  die  gemeente  reeds  570 
lidmate,  waarvan  258  belydende  lidmate,  getel 
het,  wat  bedien  is  deur  ses  ouderlinge  en  ses 
diakens.  Hierdie  groei  in  getalle  was  nie  net  die 
gevolg  van  die  natuurlike  aanwas  van  die  ge- 
meente  nie,  maar  is  ook  toe  te  skryf  aan  die 
feit  dat  die  gebied  steeds  digter  bevolk  geraak 
het  asgevolg  van  intrekkers  wat  van  elders 
gekom  het. 

Met  die  koms  van  ds.  Grobler  het  dit  be- 
teken  dat  die  gemeente  nou  meer  gereeld  ere- 
dienste  en  bearbeiding  deur  'n  predikant  sou 
geniet.  Dit  het  ongetwyfeld  daartoe  bygedra 
dat  ook  op  die  finansiële  gebied  daar  nou  groei 
en  vooruitgang  gekom  het.  So  kon  die  kassier 
broeder  A.  van  der  Heever,  wat  in  1937  by 
broeder  J.  J.  Diederiks  oorgeneem  het,  vroeg 
in  1938  verklaar,  dat  die  gemeente  nou  uit- 
eindelik  die  tradisionele  tekort  omgesit  het  in 
'n  krediet  van  £98. 

Intussen  het  verwikkelinge  plaasgevind 
wat  dit  vir  die  Kerkraad  al  duideliker  laat 
word  het,  dat  hulle  die  ingrypende  stap  sou 
moes  doen  om  die  Kerkgebou  na  Swartwater 
te  verskuif.  Die  groeiende  kindergetalle  aan 
die  Unitasskool  het  die  Kerkraad  laat  besef  dat 
die  Kerkgebou  nader  aan  hierdie  konsentrasie- 
punt  behoort  te  staan.  Met  die  oog  hierop  moes 
daar  natuurlik  grond  op  Swartwater  bekom 
word. 

Reeds  op  9 Junie  1934  het  broeder  C. 
Coetzee  op  'n  gemeentevergadering  die  voor- 
stel  ingedien  om  grond  op  Swartwater  aan  te 
koop  en  'n  kommissie  bestaande  uit  die  broe- 
ders  Petrus  van  der  Merwe,  C.  Coetzee  en  Piet 
Grobler  is  aangewys  om  met  die  heer  D.  Hall 
oor  grond  op  Swartwater  te  onderhandel. 

Vanweë  die  onderhandelinge  oor  die  kom- 
binasie  en  die  beroeping  van  'n  eie  predikant,  is 


die  saak  vir  'n  jaar  vertraag.  In  Maart  1938  het 
die  Kerkraad  besluit,  nadat  die  onderhandelinge 
met  die  eienaar  van  die  plaas  Swartwater  nie 
die  gewenste  resultate  opgelewer  het  nie,  om 
met  meneer  A.  (Groot)  Maree  te  onderhandel 
vir  die  aankoop  van  'n  stuk  grond  van  die  plaas 
Buffelsdrif,  wat  aan  Swartwater,  direk  aan  die 
grond  van  die  N.G.  gemeente  geqrens  het. 
Ouderlinge  D.  G.  van  der  Heever  en  Petrus  van 
der  Merwe  is  as  kommissie  aangewys  om  met 
mnr.  Maree  te  onderhandel. 

Die  onderhandelinge  het  geslaag  en  die 
stuk  grond  (die  huidige  kerkgrond)  van  on- 
geveer  38  morg  is  aangekoop  teen  'n  bedrag 
van  £1  per  morg.  Op  10  September  1938  kon 
die  Kerkraad  opdrag  gee  dat  die  grond  omhein 
sou  word  en  dat  'n  boorgat  gesink  sou  word. 
Terselfdertyd  is  'n  boufonds  in  die  lewe  geroep 
en  daar  is  besluit  om  kontant  en  beeste  te  kol- 
lekteer  vir  die  doel.  Aan  die  einde  van  hierdie 
besluit  staan  dan  opgeteken:  ,,Die  eeufeesjaar 
sal  die  begin  vorm  van  die  nuwe  kerk."  Op  die 
wyse  is  die  Kerkgebou  wat  hulle  sou  oprig, 
gesien  as  'n  teken  van  die  noue  verbondenheid 
van  die  Hervormers  van  Koedoesrand  met  die 
verlede  van  die  Afrikanervolk,  wat  in  1938  met 
die  simboliese  ossewatrek  en  hoeksteenlegging 
van  die  Voortrekkermonument,  juis  daardie 
verlede  in  herinnering  kon  roep. 

Hoewel  dit  met  die  insameling  van  fondse 
vir  kerkbou  voorspoedig  gegaan  het,  kon  met 
die  kerkbou  self  eers  'n  paar  jaar  later  begin 
word.  Op  13  Junie  1942  kon  ouderling  D.  G. 
van  der  Heever  aan  die  Kerkraad  rapport  doen 
dat  90  000  stene  wat  benodig  is,  gemaak  en 
gelewer  is  teen  £1-2-6  per  duisend.  Met  die 
bouwerk  kon  dus  nou  begin  word.  'n  Boukom- 
missie  is  aangewys  bestaande  uit  ouderlinge 
D.  G.  van  der  Merwe,  Lou  van  Niekerk  en 
Petrus  van  die  Merwe,  diaken  H.  L.  Joubert, 
ds.  G.  P.  J.  Grobler,  asook  die  broeders  G. 
Bezuidenhout,  C.  Oosthuisen  en  F.  Maree.  As 
opsigter  oor  die  bouwerk  is  broeder  J.  J.  Die- 
deriks  teen  16/-  per  dag  aangewys.  Die  werk 
sou  deur  kerkraadslede  en  gemeentelede  self 
gedoen  word  sonder  enige  vergoeding.  Die 
susters  is  op  hulle  beurt  versoek  om  te  sorg 
vir  die  etes.  Op  die  wyse  is  daar  verseker  dat 
die  boukoste  so  laag  as  moontlik  gehou  is  en 
het  die  gemeente  self  sy  kerkgebou  opgerig. 

Met  die  bouwerk  is  so  fluks  gevorder  dat 
die  gemeente  op  Saterdag  die  13de  Februarie 
1943  byeen  kon  kom  vir  die  hoeksteenlegging 
gehou  om  2.30  nm.  waarna  ds.  G.  P.  J.  Grobler 
die  hoeksteen,  wat  deur  hom  en  broeder  Gys 
van  Niekerk  geskenk  is,  gelê  het.  Om  6.30  nm. 
het  ds.  Simun  Vermooten  die  inwydingsrede 
gelewer. 

So  kon  die  gemeente  haar  tweede  kerk- 
gebou  betrek,  hoewel  die  gebou  by  inwyding 


Die  N.H.S.V.-tak  vier  haar  vyf- 
en-twintigste  verjaarsdag. 

So  het  die  program  gelyk. 


SATERDAG  22  JUNIE  1974 

10:45  vm.  Opening  en  Verwelkoming. 

11:00  vm.  Huidige  Tendense  in  Kerk 
en  Wêreld  teen  die  agter- 
grond  van  die  Kerkgeskie- 
denis. 

12:00  Ete 

2:00  nm.  Drs.  S.  J.  Botha  aan  woord 
oor  die  geskiedenis  van  die 
gemeente. 


3:00  nm.  Tee 

3:30  nm.  Gelukwense  en  groete. 

(a)  Die  Algemene  Kerkver- 
gadering 

(b)  Die  Ringsvergadering 

(c)  Ander  gemeentes 

(d)  Gereformeerde  Kerk 
Koedoesrand 

(e)  N.G.  Gemeente 
Koedoesrand 

5:00  nm.  Braaivleis 

★ 


SONDAG  23  JUNIE  1974 

11:00  vm.  Erediens  gelei  deur 

ds.  G.  P.  J.  Grobler  (snr.) 
Eerste  predikant  van  die 
gemeente  in  kombinasie 

2:00  nm.  Erediens  gelei  deur 
ds.  N.  M.  Heyneke 
Eerste  predikant  van  die 
gemeente 

3:00  nm.  Bedankings  Br.  G.  v.d. 
Merwe 


nog  nie  heeltemaal  afgerond  was  nie.  As  gevolg 
van  die  Tweede  Wêreld  Oorlog  was  sommige 
materiaal  moeilik  bekombaar.  As  gevolg  daar- 
van  is  die  kerk  ingewy  terwyl  daar  nog  geen 
ruite  ingesit  was  nie,  en  die  gebou  ook  nog 
nie  geverf  was  nie.  In  elk  geval  het  die  ge- 
meente  nou  'n  meer  doelmatige  en  ook  'n  meer 
permanente  kerkgebou  gehad  as  die  te  Wagen- 
drift. 

As  gevolg  van  die  feit  dat  die  gemeente 
self  al  die  bouwerk  onderneem  het,  is  'n  groot 
besparing  meegebring  en  kon  'n  gebou  vir  nog 
geen  £1  500  (R3  000)  nie  opgerig  word,  wat 
anders  in  die  omgewing  van  £4  000  (R8  000) 
sou  kos.  Belangriker  egter  was  dat  kontant 
gebou  is  en  dat  selfs  'n  groot  balans  oorgebly 
het  nadat  alle  uitgawes  gedek  is. 

By  die  oprigting  van  die  Kerkgebou  het 
ouderling  D.  G.  van  der  Heever  'n  baie  be- 
langrike  en  leidinggewende  rol  gespeel.  Geen 
moeite  en  geen  opoffering  was  vir  hom  te  groot 
ter  wille  van  sy  kerk  nie  en  alles  het  hy  ge- 
doen  sonder  betaling.  Onopgemerk  het  dit  nie 
verbygegaan  nie  en  daarom  het  die  Kerkraad 
na  afhandeling  van  die  werk  as  blyk  van  waar- 
dering  aan  hom  'n  goue  sakhorlosie  as  geskenk 
gegee. 

Die  feesstemming  van  die  inwyding  was 
nog  in  die  lug,  toe  die  gemeente  die  teleurstel- 
lende  nuus  moes  verneem  dat  ds.  Grobler  na 
'n  dienstyd  van  sewe  jaar  besluit  het  om  'n 
beroep  na  die  gemeente  Ermelo  aan  te  neem. 
Dit  sou  die  einde  beteken  van  'n  tydperk  waar- 
in  die  gemeente  Koedoesrand,  onder  leiding 
van  ds.  en  mev.  Grobler,  gegroei  en  gebloei 
het. 

Nie  alleen  is  in  hierdie  tyd  die  kerkgebou 
opgerig  nie,  maar  veral  belangrik  was  die  ge- 
reelde  en  getroue  bearbeiding  deur  ds.  Grobler 
met  die  oog  op  die  opbouing  van  die  geloof 
van  die  gemeente.  Die  gemeente  het  hierdie 
bearbeiding  hoog  waardeer  en  dit  het  onge- 
twyfeld  ook  groot  vrug  gedra. 

Onder  leiding  van  ds.  Grobler  is  die  goeie 
verhouding  met  die  Ned.  Ger.  Kerk  uitgebou 
en  het  ook  'n  gesonde  gesindheid  tussen  die 
gemeente  en  die  onderwysinrigtings  tot  stand 
gekom.  Aan  die  weeskinders  van  die  Kerk  is 
ook  gedink  en  in  die  winter  van  1941  het  die 
gemeente  200  kinders  van  die  Nederduitsch 
Hervormde  Weeshuis  wat  by  die  Tugela- 
badjies  uitgekamp  het,  vir  die  hele  skoolva- 
kansie,  versorg. 

Nog  'n  belangrike  saak  wat  gedurende  die 
dienstyd  van  ds.  Grobler  aangepak  is.  was  die 
aanlê  van  'n  begraafplaas  op  die  Kerkgrond. 
Oorspronklik  het  die  Kerkraad  besluit  om  twee 
morg  qrond  vir  die  doel  af  te  staan  Met  die 
Ned.  Ger.  Kerk  is  onderhandel  of  hulle  gewillig 
was  om  direk  aangrensend  aan  die  van  die 


Ned.  Hervormde  Gemeente  ook  'n  stuk  grond 
af  te  staan  sodat  'n  gesamentlike  begraafplaas 
aangelê  sou  word.  Ongelukkig  het  hierdie  saak 
van  'n  gesamentlike  begraafplaas  nooit  werk- 
likheid  geword  nie.  In  elk  geval  het  die  Kerk- 
raad  besluit  dat  die  begraafplaas  vir  alle  blanke 
persone  oop  sou  wees. 

Op  11  Oktober  1943  het  ds.  en  mev. 
Grobler  afskeid  geneem  van  die  gemeente 
Koedoesrand.  Die  skriba  broeder  G.  J.  Smith 
het  namens  die  Kerkraad  en  die  gemeente  'n 
afskeidswoord  aan  ds.  en  mev.  Grobler  gerig 
en  die  volgende  gesê: 

„Met  die  koms  van  ds.  Grobler 
was  ons  nog  in  Wagendrift  in  'n  sink- 
gebou,  en  na  sy  diens  van  sewe  jaar 
het  ons  grond  gekoop  hier  en  'n  nuwe 
kerkgebou  opgerig,  met  sy  hulp 
sonder  enige  skuld.  Ons  as  gemeente 
kan  ds.  Grobler  dankbaar  daarvoor 
wees  en  ons  beste  wense  vergesel 
hom  en  sy  gade  na  Ermelo." 

Op  die  wyse  het  die  verbintenis  tussen 
ds.  Grobler  en  die  gemeente  Koedoesrand,  as 
predikant  en  gemeente  tot  'n  einde  gekom. 

'n  Lang  Vakature  1943  tot  52: 

Met  die  vertrek  van  ds.  Grobler  het  die 
kombinasie  tussen  Potgietersrus  en  Koedoes- 
rand  ook  tot  'n  einde  gekom.  Die  kombinasie 
wat  in  1936  vir  'n  tydperk  van  vyf  jaar  aan- 
gegaan  is,  is  in  1941  hernu  vir  'n  onbepaalde 
tyd.  Ds.  Grobler  se  vertrek  het  egter  die  einde 
van  die  kombinasie  beteken  en  dit  sou  ook 
nooit  weer  hernu  word  nie. 

Hoewel  die  gemeentes  Nylstroom,  Eben- 
haeser  en  ook  Van  Warmelo,  Koedoesrand 
genader  het  inverband  met  'n  kombinasie,  het 
die  Kerkraad  ander  gedagtes  op  die  saak  nage- 
hou.  Die  Kerkraad  het  die  oog  daarop  gehad 
om  alleen  'n  eie  predikant  te  beroep.  Met  die 
oog  hierop  het  die  Kerkraad  op  voorstel  van 
ouderling  D.  G.  van  der  Heever  besluit  om  'n 
fonds  te  stig  vir  die  oprigting  van  'n  pastorie. 
Die  gemeente  het  dit  so  goed  gevind  en  kol- 
lektante  is  vir  elke  wyk  aangewys.  Vanweë  'n 
knellende  droogte,  iets  wat  eie  is  aan  hierdie 
wêrcld,  het  die  fondse  maar  baie  stadig  inge- 
kom  en  sou  dit  lank  duur  voordat  genoeg  inge- 
samel  sou  wees  om  met  die  bouwerk  te  kon 
begin. 

Behalwe  die  kollektes  in  die  wyke  is  ook 
gereeld  basaars  gehou,  waar  veral  ook  die  sus- 
tersvereniging  hulle  deel  bygedra  het,  om 
fondse  in  te  samel.  In  die  loop  van  1947  is  die 
argitek  Hendrik  Vermooten  gevra  om  planne  op 
te  trek  vir  die  oprig  van  die  gebou  en  in  1948 
het  oudl.  D.  van  der  Heerver  opdrag  gekry  van 
die  Kerkraad  om  50  000  stene  te  laat  maak. 


Terselfdertyd  is  'n  boukommissie,  bestaande 
uit  die  broeders  D.  G.  van  der  Heever,  P.  Sny- 
man,  G.  J.  Smith,  H.  P.  du  Toit  en  F.  Maree, 
aangewys. 

Na  die  ontvangs  van  tenders  is  deur  die 
boukommissie  besluit  dat  die  tenders  te  hoog 
was  en  dat  die  werk  self  aangepak  sou  word. 
Dit  sou  die  gemeente  na  raming  ongeveer  £500 
op  die  koste  bespaar.  Behalwe  vir  die  finale 
afronding  en  verfwerk,  was  die  gebou  wat  'n 
raps  meer  as  £3  000  gekos  het,  teen  die  einde 
van  1950  klaar.  Ongelukkig  kon  die  gebou  nie 
sonder  skuld  gebou  word  nie  en  in  die  loop  van 
1951  is  nogeens  allerlei  pogings  aangewend 
om  die  skuld  afgewerk  te  kry.  Hierin  kon  wel 
geslaag  word  en  daarom  kon  die  Kerkraad 
begin  dink  aan  die  beroep  van  'n  eie  predikant. 

Die  jare  van  herderloosheid  het  egter  nie 
beteken  dat  die  gemeente  verwilder  geraak  het 
nie.  Onder  die  konsulentskappe  van  di.  W.  M. 
Wolmarans,  P.  W.  A.  Bierman,  Simon  Ver- 
mooten  en  dr.  P.  J.  T.  Koekemoer,  is  voort- 
gebou  op  die  hegte  fondamente  wat  gelê  is. 
Veral  het  die  Kerkraad  voortdurend  aandag 
qegee  aan  die  kinders  van  die  gemeente  in  die 
Sondagskole. 

Die  Kerkraad  het  egter  besef  dat  nie  langer 
uitgestel  kon  word  om  te  beroep  nie  en  het 
derhalwe  daar  ernstig  aandag  aan  verleen,  na- 
dat  die  pastorie  bewoonbaar  geword  het.  Daar 
is  qepoog  om  met  Ebenhaeser  tot  'n  kombi- 
nasie  te  kom,  wat  nie  geslaag  het  nie.  Die 
Kerkraad  het  egter  besluit  om  alleen  voort  te 
qaan  en  te  beroep  od  die  volgende  voorwaar- 
des:  Traktement  £500,  lewenskoste  £256  en 
reiskoste  £300.  Agtereenvolgens  is  ds.  N.  J. 
van  Schalkwyk  van  Christiana  en  dr.  P.  J.  T. 
Koekemoer  van  Pietersburg  beroep,  sonder 
sukses. 

Op  26  Januarie  1952  het  die  Kerkraad 
daarop  'n  beroep  uitgebring  op  prooonent  N. 
M.  J.  S.  Heyneke.  Tot  qroot  vreuade  van  die 
qemeente  het  prop.  Heyneke  besluit  om  die 
beroep  aan  te  neem. 

D e Dienstvd  van  ds.  N.  M.  J.  S.  Heyneke 

1952-1959: 

Op  ’n  snikhete  23  Februarie  1952  is  pro- 
ponent  Heyneke  georden  en  kon  die  gemeente 
die  eerste  inwoners  van  die  pastorie  in  die 
persone  van  ds.  en  mev.  Heyneke,  ontvanq. 
Dit  was  'n  gulle  en  hartlike  ontvangs  want  vir 
die  gemeente  was  dit  'n  groot  en  belangrike 
gebeurtenis  waarna  hulle  baie  jare  reeds  uit- 
gesien  het.  Veral  vir  die  groepie  lidmate  wat 
aqt-en-twintig  jaar  tevore  met  groot  verwagting 
die  gemeente  afgestig  het,  was  die  koms  van 
ds.  en  mev.  Heyneke  'n  gebeurtenis  wat  hulle 
met  qroot  dankbaarheid  vervul  het. 

Om  hulle  pastoriepaar  te  ontvang  en  hulle 
te  laat  tuisvoel  het  'n  groot  groep  gemeente- 


lede  hulle  tegemoet  gery  en  hulle  naby  Balti- 
more  ontmoet.  Dit  het  inderdaad  'n  onuitwis- 
bare  indruk  gemaak  op  die  jong  proponent  en 
sy  eggenote. 

Dit  was  egter  duidelik  dat  daar  hard  ge- 
werk  sou  moes  word  deur  predikant  en  ge- 
meente  om  sake  goed  te  kan  laat  verloop.  Daar 
was  wel  geen  skuld  nie,  maar  volgens  die 
kassier,  broeder  A.  L.  van  der  Heever,  was  daar 
slegs  £1-1-3  in  die  bank. 

Wat  hulle  aangetref  het,  het  ds.  Heyneke 
later  so  beskryf: 

„Die  gemeente  het  wel  'n  kerk- 
gebou  gehad  en  'n  pastorie  terwyl 
lasgenoemde  halfklaar  was.  Die 
mure  was  vaal  en  ongeverf  en  daar 
was  nog  geen  gaas  aangebring  nie. 
Die  gronde  was  oop  en  kaal,  sonder 
enige  plante  behalwe  twee  knoppies- 
doringbome  op  die  pastoriegrond 
waarvan  een  sedertdien  uitgehaal  is. 
Die  kerkgronde  het  slegs  ’n  paar  klein 
Rooibosboompies  gehad  wat  weinig 
koelte  kon  verskaf.  Daar  was  wel 
water,  maar  geen  elektrisiteit  nie.” 

As  eerste  inwonende  predikant,  het  ds. 
Heyneke  dus  tog  ook  nog  pionierswerk  moes 
doen  om  die  wêreld  rondom  die  Kerk  en  Pas- 
torie  bewoonbaar  te  maak.  Met  groot  ywer  en 
bekwaamheid  het  hy  en  mev.  Heyneke  die  uit- 
dagings  aanvaar  en  die  hoof  gebied.  Ook  die 
lidmate,  wat  so  lank  op  'n  eie  predikant  qewag 
het,  het  nie  op  hulle  laat  wag  nie  en  hulle  deel 
gedoen. 

Kort  na  die  aankoms  van  ds.  Heyneke  het 
een  van  die  langste  diensdoende  kerkraads- 
lede  en  ook  skriba  sedert  die  afstigting  van  die 
gemeente,  broeder  G.  J.  Smith,  besluit  om  die 
tuig  neer  te  lê.  Vir  28  jaar  was  hy  ononder- 
broke  skriba  van  die  gemeente,  'n  posisie  wat 
hy  met  groot  nougesetheid  en  onderskeiding 
heklee  het.  Sy  opvolger  was  broeder  Machiel 
Riekert. 

Nie  lank  na  die  bedanking  van  die  skriba 
nie,  het  ook  die  kassier  broeder  A.  L.  van  der 
Heever  besluit  om  uit  te  span.  Hy  het  toe  'n 
dienstermyn  van  veertien  jaar  agter  die  rug 
gehad  en  is  opgevolg  deur  broeder  J.  H.  Visagé. 

Dat  die  gemeente  nou  alleen  'n  eie  predi- 
kant  moes  dra,  het  natuurlik  meegebring  dat 
voortdurend  aan  die  gemeente  hoër  finansiële 
eise  gestel  is  as  in  die  verlede.  Daarom  was 
Heegl'ker  beplann.ng  van  die  gemeente  se 
finansiële  sake  ’n  noodsaaklikheid.  Die  verant- 
woordelikheid  hiervoor  kon  egter  nie  langer 
by  een  persoon  alleen,  naamlik  die  kassier, 
berus  nie.  Nou  was  daar  veral  een  persoon  wat 
hierdie  nuwe  situasie  goed  begryp  en  deursien 
het  en  ook  met  'n  konstruktiewe  voorstel  ge- 
kom  het  en  dit  was  broeder  Piet  Visagé.  Op  die 


Kerkraadsvergadering  van  12  Julie  1952  het 
hy  sy  planne  aan  die  Kerkraad  voorgelê  en  dit 
met  soveel  oortuiging  verdedig  dat  die  Kerk- 
raad  en  die  gemeente  dit  aanvaar  het.  Sy  voor- 
stel  was  dat  daar  'n  finansiële  kommissie  in 
die  lewe  geroep  moes  word,  bestaande  uit  agt 
lede  nl.  die  predikant  as  voorsitter  vier  lede  uit 
die  Kerkraad,  en  drie  lede  uit  die  gemeente, 
terwyl  die  skriba,  koster  en  kassier,  advise- 
rende  lede  sou  wees.  Die  kommissie  se  ver- 
antwoordelikhede  sou  uitsluitlik  wees  om  oor 
die  finansies  van  die  gemeente  te  waak  en  die 
Kerkraad  by  te  staan  met  raad  en  advies  waar 
finansiële  sake  ter  sprake  sou  kom. 

Hoewel  daar  miskien  die  beswaar  geopper 
kan  word  dat  die  kommissie  ietwat  groot  en 
lomp  was,  was  die  beginsel  waarom  dit  gegaan 
het  goed  en  moet  dit  gesien  word  as  een  van 
die  bydraende  faktore  wat  die  gemeente  later, 
toe  dit  nodig  was,  met  vertroue  groot  finan- 
siële  verpligting  op  hulle  kon  laat  neem.  Vir 
hierdie  vêrsiendheid  van  broeder  Piet  Visagé, 
verdien  hy  die  dank  en  waardering  van  die 
gemeente.  Die  eerste  Finansiële  Kommissie 
het  bestaan  uit  ds.  Heyneke,  ouderlinge  L.  Horn 
en  H.  van  Aarde,  diakens  F.  J.  Grobler  en  H. 
Viljoen,  asook  die  broeders  P.  Visagé,  P. 
Venter  en  P.  Nortjé,  terwyl  die  kassier(  toe 
nog  broeder  A.  L.  van  der  Heever),  die  koster 
(broeder  P.  van  der  Merwe  Jnr.)  en  die  skriba 
ook  sitting  gekry  het. 

Dat  hierdie  maatreëls  om  die  finansiële 
sake  van  die  gemeente  gesond  te  hou  tydig 
getref  is,  het  duidelik  geword  toe  die  Kerkraad 
in  'n  spesiale  vergadering  van  14  Januarie  1953 
met  'n  skok  moes  verneem  dat  die  Kerkgebou 
gevaarlik  vir  gebruik  geword  het.  Die  timme- 
rasie  van  die  Kerkgebou,  wat  nog  geen  tien 
jaar  oud  was  nie,  was  blykbaar  te  swaar  vir 
die  mure,  met  die  gevolg  dat  ernstige  barste 
en  skeure  ontstaan  het,  wat  die  moontlikheid 
van  ineenstorting  baie  groot  gemaak  het.  So 
ernstig  was  die  situasie  dat  besluit  is  om  die 
Nagmaalsvieringe  liefs  op  die  basaarterrein 
onder  seile  te  laat  plaasvind.  Dit  was  duidelik, 
groot  finansiële  verpligtinge  het  op  die  ge- 
meente  gewag. 

Met  groot  vertroue  egter  het  die  Kerkraad 
besluit  om  die  saak  aan  te  pak.  Op  voorste! 
van  ouderling  L.  Horn,  qesekondeer  deur  diaken 
Jan  Jones  is  eenparig  besluit: 

„om  die  kerkgebou  te  sloop  en  die 
materiaal  tesame  met  die  basaartim- 
merasie  om  te  skep  in  'n  gebou  wat 
goedkoop  dog  duursaam  sal  wees; 
sodat  ons  die  tydperk  kan  oorbrug 
tot  ons  gebou  het  en  daarna  kan  dit 
diens  doen  as  basaarterrein  en  vir 
funksies." 


Hierdie  voorstel  het  dus  geïmpliseer  dat 
die  bestaande  kerk  gesloop  sou  word  en  'n  saal 
opgerig  sou  word  en  daarna  ook  'n  nuwe  kerk- 
gebou  opgerig  sou  word.  Dit  was  wel  'n  hoë 
ideaal,  maar  met  'n  eie  predikant  in  sy  midde 
het  die  Kerkraad  die  saak  met  geloof  en  durf 
aangepak.  Dadelik  is  'n  boufonds  in  die  lewe 
geroep  en  die  eerste  £50  het  gekom  van  'n 
persoon  buite  die  gemeente  nl.  die  heer  W. 
Smit. 

Teen  April  1953  was  die  Kerk  reeds  af- 
gebreek  en  is  die  oprigting  van  'n  saal,  op  die 
vloer  van  die  kerk,  goedgekeur.  Terselfdertyd 
is  ook  toestemming  verleen  aan  die  wyke  ron- 
dom  Marken  om  'n  deel  van  hulle  fondse  aan 
die  N.G.  Kerk  beskikbaar  te  stel  met  die  oog 
op  die  oprigting  van  'n  kerksaal  aldaar.  Vir  die 
Hervormde  lidmate  sou  dan  ook  in  die  saal 
diens  gehou  kon  word. 

Betekenisvol  was  ook  die  oprigting  van 
'n  eie  gemeenteblad  in  1953  deur  ds.  en  mev. 
Heyneke.  Met  'n  afrolmasjien  wat  deur  die 
N.H.S.V.  aangekoop  is,  is  die  blad  aanvanklik 
afgerol.  Later  egter  is  „By  die  lamplig",  soos 
die  blad  genoem  is,  deur  die  Ned.  Herv.  Wees- 
huispers  gedruk.  Met  hierdie  blad  is  in  'n  lank 
gevoelde  behoefte  voorsien  en  die  gemeente- 
lede  het  uitgesien  na  elke  volgende  uitgawe 
wat  kwartaalliks  verskyn  het. 

In  Oktober  1953  kon  die  Finansiële  Kom- 
missie  rapport  lewer  dat  die  saal  voltooi  is  teen 
'n  koste  van  £500.  Daarmee  het  die  gemeente 
ook  weer  'n  geskikte  kerkplek  gehad,  totdat 
'n  nuwe  kerk  gebou  kon  word.  Die  kerkbou- 
fonds  het  intussen  ook  gegroei  en  is  reeds  oor 
'n  bedrag  van  £779-10-10  aan  kontant  en 
£2  051  aan  beloftes,  beskik.  Ds.  Heyneke  self 
het  veral  baie  gedoen  in  hierdie  verband.  Om 
die  fonds  vinniger  op  te  stoot  is  ossies  gekoop 
en  later  weer  verkoop. 

Op  die  Kerkraadsvergadering  van  26 
Maart  1955  het  die  Kerkraad  besluit  dat  die 
boufonds  so  'n  stadium  bereik  het,  dat  'n  bou- 
kommissie  benoem  kon  word  om  met  die 
beplanning  te  begin.  Op  die  kommissie  is  be- 
noem  ds.  Heyneke,  en  die  broeders  L.  Horn, 
A.  van  der  Heever,  P.  Visagé  en  Kosie  van 
Vuuren.  Hulle  het  opdrag  ontvang  om  die 
argitek  Hendrik  Vermooten  te  nader  oor  planne 
vir  die  nuwe  kerk.  Die  volgende  vereistes  is 
gestel: 

,,Die  Kerk  moet  vir  400  siplekke 
hê,  'n  gallery,  plek  vir  'n  pyporrel  en 
'n  toring.” 

Die  Boukommissie  het  geen  gras  onder 
hulle  voete  laat  groei  nie  en  het  reeds  op  die 
volgende  Kerkraadsvergadering  van  25  Junie 
1955  verslag  gedoen.  Nadat  hulle  verskeie 
kerke  besigtig  het,  was  hulle  van  oordeel  dat 
'n  „Vermootenkerk"  nie  geskik  sou  wees  vir 
Koedoesrand  se  klimaatsomstandighede  nie. 


Derhalwe  is  die  argitek  Bosman  genader  en  hy 
het  'n  meer  geskikte  kerkplan  aan  die  hand 
gedoen. 

Op  dieselfde  Kerkraadsvergadering  het 
broeder  J.  H.  Visagé  bedank  as  kassier  en  is 
hy  opgevolg  deur  broeder  Piet  Visagé  wat 
hierdie  werk  tot  in  1970  met  die  grootste  ge- 
trouheid  en  nougesetheid  gedoen  het. 

Op  die  sewende  April  1956  kon  die  ge- 
meente  kennis  neem  dat  die  boufonds  na 
£7  806  geklim  het  en  is  daar  ook  goedkeuring 
verleen  aan  die  sketsplanne  vir  die  nuwe  kerk, 
soos  voorgelê  deur  argitek  Bosman.  Die  aan- 
vang  van  die  bouwerksaamhede  het  dus  vir 
die  gemeente  nou  nader  gekom. 

Intussen  was  die  kerkplein  dikwels  die 
toneel  van  groot  bedrywigheid.  Talle  ge- 
meentelede  het  gekom  met  trekkers,  sleep- 
waens  en  ander  handehulp  om  die  terrein 
gereed  en  skoon  te  kry  en  om  ook  bome  aan 
te  plant  en  al  die  kampplekke,  waar  elke  huis 
se  tent  kon  staan,  netjies  te  orden. 

'n  Volgende  stap  in  verband  met  die  kerk- 
bou  is  geneem,  toe  die  gemeente  op  26  Janu- 
arie  1957  op  voorstel  van  broeder  J.  Henrico, 
gesekondeer  deur  broeder  Hennie  Joubert  op- 
drag  gegee  het  dat  met  die  bouery  begin  moes 
word  en  dat  ook  ’n  lening  van  nie  meer  as 
£5  000  nie  aangegaan  kon  word.  Op  1 Mei  het 
die  Ned.  Herv.  Weeshuisbouers  'n  aanvang 
gemaak  met  die  werk,  wat  na  beramig  £18  000 
sou  kos,  en  op  26  Oktober  1957  het  ds.  N.  M. 
J.  S.  Heyneke  die  hoeksteen,  geskenk  deur 
ouderling  Petrus  van  der  Merwe,  gelê. 

Op  12  April  1958  kon  die  gemeente  by- 
eenkom  vir  die  inwyding  van  die  nuwe  kerk- 
gebou  wat  inderdaad  'n  sieraad  en  trots  vir  die 
gemeente  Koedoesrand  is.  Vir  die  hele  naweek 
het  die  gemeente  feesgevier.  Op  die  kerkplein 
het  hulle  uitgekamp,  elkeen  in  sy  tent.  Op 
Vrydag  11  April  is  basaar  gehou  en  vleis  ge- 
braai. 

Saterdag  om  2.00  nm.  het  ds.  A.  J.  G. 
Oosthuizen  die  inwydingsrede  gehou,  waarna 
verskeie  instansies  gelukwensinge  oorgebring 
het.  Dieselfde  aand  het  ds.  G.  P.  J.  Grobler  die 
voorbereidingsdiens  gehou  en  is  'n  aantal  nuwe 
lidmate  deur  ds.  Heyneke  bevestiq. 

Op  Sondag  13  April  om  10.00  vm.  kon  die 
gemeente  vir  die  eerste  keer  aan  die  Nagmaal 
gaan  in  die  nuwe  kerk,  waar  die  diens  gelei  is 
deur  ds.  W.  M.  Wolmarans.  Die  middag  om 
3-uur  is  die  doopdiens  behartig  deur  ds.  J.  M. 
Labuschagne,  terwyl  ds.  Heyneke  self  die  dank- 
diens  om  6.00  nm.  gelei  het. 

Uiteindelik  het  die  gemeente  Koedoesrand 
nou,  34  jaar  na  afstigting,  'n  werklik  doel- 
matige,  stewige  en  ook  sierlike  kerkgebou 
gehad.  Aan  die  lede  van  die  Boukommissie  is 
elkeen,  as  'n  blyk  van  waardering,  'n  gesange- 


boek  gegee  en  aan  ds.  Heyneke  is  'n  maand 
ekstra  verlof  toegestaan  vir  sy  reuse  aandeel 
aan  al  die  werksaamhede. 

Die  nuwe  kerkgebou  het  egter  ook  'n 
nuwe  skriba  gebring  aangesien  broeder 
Machiel  Riekert  besluit  het  om  te  bedank  en 
diaken  Jan  Jones  by  hom  oorgeneem  het.  Vir 
twaalf  jaar  het  hy  die  werk  gedoen  tot  hy  in 
1970  afgetree  het. 

Die  kerkgebou  het  uitein delik  nie  die  ge- 
raamde  £18  000  gekos  nie,  maar  wel  £27  000. 
Die  gevolg  was  dat  daar  na  die  inwyding  van 
die  kerkgebou  nog  'n  skuldlas  van  £8  000  op 
die  gemeente  gedruk  het.  Die  hoër  koste  is 
meegebring  deur  allerlei  onvoorsiene  uitga- 
wes.  Die  gemeente  het  egter  besluit  om  die 
uitdaging  te  aanvaar  en  ook  hierdie  skuldlas 
so  gou  moontlik  af  te  werk. 

Na  sowat  sewe  en  'n  half  jaar  diens,  het 
ds.  Heyneke  egter  besluit  om  'n  beroep  na  die 
gemeente  Duncanville  aan  te  neem.  Op  20 
Junie  1959  het  hy  sy  losmaking  van  die  ge- 
meente  ontvang  en  het  hy  en  mev.  Heyneke 
afskeid  geneem  van  die  gemeente. 

By  die  vertrek  van  ds.  en  mev.  Heyneke, 
was  die  gemeente  Koedoesrand  egter  'n  ge- 
vestigde  gemeente.  Die  gemeente  het  beskik 
oor  'n  eie  sierlike  kerkgebou,  'n  behoorlike  saal 
en  'n  pastorie.  Die  gemeente  het  by  die  afskeid 
groot  dank  uitgespreek  teenoor  ds.  en  mev. 
Heyneke,  vir  hulle  aandeel  aan  die  arbeid  en 
sweet  om  dit  alles  moontlik  te  maak. 

Dienstyd  van  ds.  J.  L.  van  Staden  1959-1964: 

Na  die  vertrek  van  ds.  Heyneke,  het  die 
Kerkraad  op  5 Julie  1959  'n  beroep  uitgebring 
op  ds  G.  J.  van  Jaarsveld  van  Sannieshof. 
Hoewel  die  beroep  nie  suksesvol  was  nie,  het 
die  Kerkraad  met  die  volgende  beroep  wat  12 
September  1959  op  ds.  J.  L.  van  Staden  van 
Mafeking  uitgebring  is,  geslaag.  Op  25  Oktober 
kon  ds.  en  mev.  Van  Staden  verwelkom  word 
en  is  ds.  Van  Staden  bevestig. 

Die  gemeente  was  dus  gelukkig  genoeg 
om  gou  weer  'n  predikant  te  kry  na  slegs  'n 
kort  vakature.  Daaroor  was  daar  groot  vreugde. 
Dit  het  verseker  dat  die  gereelde  bearbeiding 
van  die  gemeente  deur  'n  predikant  kon  voort- 
gaan. 

Ongelukkig  egter  het  daar  vir  die  gemeente 
nou  'n  aantal  baie  moeilike  jare  aangebreek 
aangesien  'n  knellende  en  verwoestende 
droogte  die  Koedoesrandse  gebied  in  sy  greep 
gekry  het.  Finansieël  het  dit  al  moeiliker  met 
die  gemeente  begin  gaan.  Gedurig  was  die 
Kerkraad  vol  kommer  oor  fondse  om  die  nood- 
saaklike  uitgawes  te  kon  betaal.  Uitgawes 
moes  besnoei  word  en  die  eerste  saak  wat  in 
die  slag  gebly  het  was  toe  die  Kerkraad  in  1960 
moes  besluit  dat  die  gemeenteblad  „Die  Lamp- 


lig''  voorlopig  nie  meer  sou  verskyn  nie.  (Die 
voorlopig  het  uitein delik  permanent  geword.) 

Aan  die  kerkskuld  kon  op  die  stadium  ook 
niks  gedoen  word  nie.  Die  finansiële  beleid 
was  hoofsaaklik  om  genoeg  fondse  bymekaar 
te  kry  om  die  lopende  uitgawe  te  dek,  asook 
die  rente  op  die  lenings.  Op  die  lang  duur  egter 
het  dit  selfs  moeilik  geword  om  slegs  die 
lopende  uitgawes  te  kon  dek  en  was  die  Kerk- 
raad  derhalwe  verplig  om  oortrekkingsfasili- 
teite  by  die  bank  aan  te  vra  vir  R7  000,  wat 
selfs  later  oorskry  is. 

Die  poging  van  ds.  Van  Staden  om  by  elke 
huisgesin  'n  bees  vir  die  kerkskuld  te  kollek- 
teer  was  ongelukkig  ook  nie  baie  geslaag  nie, 
omdat  die  gemeentelede  nie  bereid  was  om 
te  gee  nie,  maar  omdat  die  beespryse  vanweë 
die  knellende  droogte  besonder  laag  was. 

Asof  die  droogte  nie  genoeg  probleme  op- 
gelewer  het  nie,  het  verskeie  ander  lastige  sake 
ook  in  die  tyd  kop  uitgesteek.  Dit  het  geblyk 
dat  die  waterverkoelingsisteem  van  die  Kerk- 
gebou  nie  aan  die  verwagings  voldoen  het  nie. 
Die  gevolg  was  dat  die  Kerkraad  in  1961  nood- 
gedwonge  moes  besluit  om  die  saak  maar  te 
laat  vaar.  Verder  het  dit  ook  geblyk  dat  daar 
'n  ernstige  fout  aan  die  dak  van  die  Kerkgebou 
bestaan  het  wat  toe  ook  reggestel  moes  word. 

Die  orrel  het  ook  nie  na  wense  gefunk- 
sioneer  nie  en  heelwat  probleme  is  met  orrel- 
bouer  Ganser  ondervind  om  die  fout  reg  te  stel. 

Al  hierdie  moeilikhede  en  probleme  ten 
spyt,  het  die  ander  gemeenteaktiviteite  egter 
tog  nog  voortgegaan  en  is  die  bearbeiding  en 
versorging  van  die  gemeente  getrou  en  nou- 
geset  deur  ds.  Van  Staden  verrig. 

'n  Saak  wat  veral  die  aandag  van  die 
Kerkraad  geniet  het,  was  die  tekort  aan  pre- 
dikante  in  die  Nederduitsch  Hervormde  Kerk. 
By  die  oorweging  van  skrywes  wat  in  díe 
verband  van  die  Kommissie  van  die  Algemene 
Kerkvergadering  ontvang  is,  het  die  Kerkraad 
die  saak  met  groot  erns  benader  en  na  weë 
gesoek  om  hulle  deel  te  kan  doen.  Toe  Frikkie 
Beytel  hom  in  die  tyd  vir  die  Teologiese  Studie 
bereid  verklaar,  was  die  Kerkraad  dus  onmid- 
delik  bereid  om  hulp  aan  te  bied.  Hy  sou  egter 
nie  die  eerste  student  in  die  teologie  uit  Koe- 
doesrand  wees  nie.  Reeds  tevore  is  studente 
A.  D.  Botha  en  N.  C.  J.  Brayshaw,  wat  toe  nog 
besig  was  met  die  studie,  al  finansiël  onder- 
steun.  Aldrie  hierdie  studente  het  intussen 
predikant  geword  terwyl  daar  op  die  huidige 
tydstip  'n  verdere  twee  studente,  nl.  Paul  Kern, 
en  Hendrik  Breytenbach  in  die  voorlaaste  stu- 
diejaar  verkeer.  In  die  verband  het  Koedoes- 
rand  dus  nie  agtergebly  nie. 

Wat  die  heffings  aan  die  administrasie 
van  die  Kerk  betref  is  gepoog  om  altyd  op 
datum  te  bly.  By  geleentheid  moes  nood- 
gedwonge  om  uitstel  gevra  word,  maar  op  die 


lang  duur  is  alle  verskuldigde  bedrae  tog  ver- 
effen. 

Die  knellende  finansiële  posisie  van  die 
gemeente,  het  natuurlik  aan  die  kassier  vele 
hoofbrekens  besorg.  Gedurig  moes  broeder 
Piet  Visagé  maar  planne  aan  die  hand  doen, 
mooipraat  en  soms  selfs  hard  praat.  Trou  het 
hy  op  sy  pos  gebly  en  voortdurend  gepoog  om 
die  gemeente  en  Kerkraad  aan  te  moedig  om 
te  volhard.  Dit  was  vir  hom  nie  aangenaam  om 
in  April  1964  aan  die  gemeente  bekend  te  moes 
maak  dat,  behalwe  die  leningskuld,  die  oor- 
trekking  op  R8  000  gestaan  het  nie.  Die  finan- 
siële  posisie  van  die  gemeente  het  dus  kritiek 
begin  raak. 

Na  'n  dienstyd  van  bykans  vyf  jaar  het 
ds.  Van  Staden  besluit  om  'n  beroep  na  Leeu- 
doringstad  op  te  volg  en  in  Augustus  1964  het 
hy  en  mev.  Van  Staden  afskeid  geneem  van 
die  gemeente.  Vir  beide  die  gemeente  en  die 
predikantspaar  was  die  afskeid  minder  aan- 
genaam  juis  omdat  'n  noue  verbondenheid 
tussen  beide  bestaan  het.  Om  hulle  waardering 
teenoor  ds.  en  mev.  Van  Staden  te  betoon  is 
aan  hulle  drie  adresse  oorhandig  nl.  een  van 
die  gemeente,  een  van  die  N.H.S.V.  en  een  van 
die  Sondagskool. 

Op  Sondag  9 Augustus  1964  het  ds.  Van 
Staden  sy  afskeidspreek  gelewer  met  1 Kor. 
3:6-7  as  teks. 

'n  Vakature  van  meer  as  drie  jaar: 

By  die  vertrek  van  ds.  Van  Staden  uit  die 
gemeente  was  dit  duidelik  dat  daar  ernstig 
aandag  aan  die  verbetering  van  die  finansiële 
posisie  van  die  gemeente  gegee  sou  moes 
word  voordat  weer  beroep  kon  word.  By  die 
Kerkraadsvergadering  van  31  Oktober  1964 
moes  die  kassier  rapporteer  dat  die  gemeente 
se  skuld  R 23  000  beloop  het.  Onrusbarend 
egter  was  die  feit  dat  die  inkomste  slegs  so- 
wat  een-derde  van  die  verwagte  uitgawes  was. 
Daarom  het  die  Kerkraad  besluit  om  die  Rings- 
kommissie  te  versoek  om  uitstel  vir  drie 
maande  te  verleen  voordat  weer  beroep  sou 
word. 

By  die  volgende  vergadering  van  die 
Kerkraad  op  15  Desember  1964  is  weer  ernstig 
oor  die  saak  besin.  Die  Kerkraad  het  gevoel 
dat  die  gemeente  te  veel  skade  ly  op  qeeste- 
like  gebied  en  dat,  al  is  dit  ook  hoe  moeilik,  om 
tog  maar  te  beroep.  Ds.  W.  J.  Bezuidenhout 
van  Naboomspruit  is  beroep,  maar  hy  het 
egter  bedank. 

By  die  eerste  Kerkraadsvergadering  van 
die  jaar  1965,  op  die  sesde  Februarie,  is  die 
hele  saak  weer  lank  en  ernstig  bespreek.  Die 
droogte  het  nou  reeds  meer  as  vyf  jaar  geduur 
en  vele  boere  is  op  hulle  knieë  gedwing.  Talle 


Onthulling  van  die  50  jarige  bestaansgedenk- 
naald.  Ds.  P.  J.  van  der  Merwe  lees  Psalm  105. 
Van  links  na  regs  agter  staan  diak.  P.  A. 
Schoeman,  ouderlinge  J.  Viljoen,  S.  J.  Prins- 
loo,  G.  van  Emmenïs,  P.  van  der  Merwe,  diak. 
J.  Coertse  en  oudl.  N.  J.  Prinsloo. 


VAN  LINKS  NA  REGS:  Twee  vorige  predikante 
van  die  gemeente,  di.  S.  J.  Botha  en  A.  D. 
Botha.  Die  huidige  predikant  ds.  P.  J.  van  der 
Merwe,  die  eerste  predikant  van  die  gemeente 
in  Kombinasie  met  Potgietersrus,  ds.  G.  P.  J. 
Grobler.  Heel  regs  is  prof.  dr.  A.  D.  Pont, 
spreker  tydens  die  Feesvierings. 


. . . So  het  ons  fees  gevier. 


Mev.  ds.  G.  P.  J.  Grobler  (Bunty  Holloway) 
besig  om  'n  gediggie  oor  die  ou  sinkkerk  op 
Wagendrift  voor  te  dra  tydens  die  Feesvierings. 


lidmate,  waaronder  ook  Kerkraadslede  wat 
baie  jare  steunpilare  in  die  gebied  was,  moes 
trek  om  elders  'n  heenkome  te  vind.  Tussen 
1964  en  einde  1967  het  die  getalle  gekrimp 
met  meer  as  300  lidmate  waarvan  ongeveer 
140  belydende  lidmate  was.  Vir  die  Kerkraad 
was  dit  duidelik  dat  die  1965  seisoen,  wat  toe 
reeds  bykans  verby  was,  nie  meer  hoop  gebied 
het  nie.  Teesinnig  moes  die  Kerkraad  die  be- 
sluit  neem  om  die  Ringskommissie  te  versoek 
om  die  standplaas  tydelik  op  te  hef.  Die  ver- 
soek  is  deur  die  Ringskommissie  toegestaan 
tot  minstens  einde  1966. 

Vir  die  volgende  drie  jaar  was  die  ge- 
meente  aangewys  op  die  bediening  deur  ver- 
skillende  konsulente  nl.  di.  G.  J.  van  Staden, 
L.  A.  Nel  en  A.  N.  J.  D.  Alberts.  Met  al  hierdie 
predikante  was  daar  goeie  hartlike  same- 
werking. 

Om  die  gemeente  se  finansiële  posisie  te 
verbeter  het  niemand  meer  gedoen  as  die 
kassier  broeder  Piet  Visagé  nie.  Sy  gedagte 
was  dat  ten  minste  die  oortrokke  bankrekening 
van  R8  000  weggewerk  moes  word  en  dat 
verder  gepoog  moes  word  om  'n  goeie  reserwe 
op  te  bou  voordat  weer  beroep  word.  Hy  het 
planne  aan  die  hand  gedoen  en  'n  groot  basaar 
georganiseer  wat  in  Julie  1965  plaasgevind  het. 
Hierdie  grootse  poging  het  'n  bedrag  opgelewer 
wat  baie  naby  aan  die  doelwit  van  R8  000 
gekom  het.  Dit  het  egter  groot  offers  van  die 
gemeente  gevra  aangesien  die  droogte  nog 
onverpoosd  voortgeduur  het  en  aan  die  opbou 
van  'n  reserwefonds  kon  voorlopig  niks  gedoen 
word  nie. 

ín  die  loop  van  1966  het  dit  vir  die  Kerk- 
raad  ook  duidelik  geword  dat  die  ou  tradisie 
dat  gemeentelede  met  Nagmaaltyd  nog  op  die 
kerkplein  kom  uitkamp  het,  nie  meer  werklik 
bestaan  het  nie.  Slegs  enkele  gesinne  het  nog 
Haarmee  volgehou.  Daarom  het  die  Kerkraad 
besluit  dat  al  die  onqebruikte  stowe  en  pale 
verwyder  moes  word.  Dit  was  'n  half  hartseer 
oomblik  toe  die  Kerkraad  dit  moes  besluit  om- 
dat  dit  ook  in  Koedoesrand  die  einde  aange- 
kondig  het  van  'n  baie  ou  tradisie  onder  die 
Afrikaners. 

Die  begeerte  om  weer  'n  eie  predikant  te 
kon  beroep  het  steeds  blv  leef  en  al  sterker 
heg;n  word.  Herhaalde  male  is  oo  die  Kerk- 
raadsvergaderinqs  oor  die  saak  gehandel  en  by 
qeleentheid  is  die  gemeente  ook  deur  d;e  wvks- 
''erkrade  oor  hulle  gevoel  in  die  verband  aepols. 
Die  meerderheid  se  qedagte  was  dat  nog 
aewag  moes  word  met  die  beroeping.  Daar  is 
selfs  die  moontlikhe:d  besnreek  om  met  die 
gemeente  Ebenhae^er  onder  ds  L.  A.  Nel  te 
komb'neer.  Die  besluit  was  eqter  daarteen. 

Aan  die  beqin  van  1967  het  die  Kerkraad 
van  die  Ringskommissie  kennis  gekry  dat  nie 


langer  uitstel  verleen  word  nie,  en  dat  die 
Kerkraad  moes  beroep.  Die  Ringskommissie 
het  aanbeveel  dat  by  die  Hulpbehoewende- 
gemeentefonds  (tans  Fonds  om  Gemeente 
Opbou)  om  hulp  aangeklop  moes  word.  Toe 
die  Kerkraad  uit  die  fonds  hulp  ten  bedrae  van 
R100  per  maand  aangebied  is,  is  besluit  om 
weer  te  beroep.  Op  2 September  1967  is  die 
eerste  beroep  uitgebring  op  ds.  J.  H.  Viljoen 
van  Marikana,  wat  egter  nie  geslaag  het  nie. 
Op  22  Oktober  1967  is  'n  tweede  beroep  uit- 
gebring  en  wel  op  ds.  S.  J.  Botha  van  Rand- 
poort,  wat  die  beroep  aangeneem  het. 

D;e  D enstyd  van  ds.  S.  J.  Botha  Januare  1968 

tot  Augustus  1970: 

Op  13  Januarie  1968  kon  die  gemeente 
na  die  lang  vakature  weer  'n  eie  predikantspaar 
ontvang  in  die  persone  van  ds.  en  mev.  S.  J. 
Botha.  Die  snikhete  Saterdagmiddag  het  die 
ontvangs  plaasgevind  in  die  Landbousaal  en 
dieselfde  aand  is  die  bevestigingsdiens  gelei 
deur  ds.  A.  N.  J.  D.  Alberts.  Op  Sondag  14 
Januarie  het  onder  groot  belangstelling  die 
intreenreek  gevolg  na  aanleiding  van  1 Korint- 
hiers  1 :23. 

Gedurende  die  bedieningstyd  van  sowat 
twee  en  'n  half  iaar  wat  gevolg  het,  was  daar 
veral  twee  aangeleenthede  wat  van  besondere 
betekenis  was. 

Die  eerste  was  die  feit  dat  die  N.H.S.V. 
Koedoesrand  in  1968  hulle  vyf  en  twintigste 
bestaansiaar  kon  herdenk.  Onder  leiding  van 
mev.  ds.  S.  J.  Botha  is  'n  fees  qereël  wat  op 
Saterdan  26  Oktober  1968  in  die  landbousaal 
nlaas^evind  het.  By  die  geleentheid  is  'n  groete- 
boodskap  oorgebring  deur  mev.  prof.  J.  I.  de 
Wet  namens  die  N.H.S.V.  hoofbestuur,  terwyl 
ook  boodskappe  oorgedra  is  deur  verteen- 
woordigers  van  die  Kerkraad,  die  twee  susters- 
kerke  en  die  onderwysinrigtings.  Vir  die 
N.H.S.V.-tak  was  dit  'n  besondere  mylpaal  en 
met  dankbaarheid  is  gedink  daaraan  dat  die 
tak  wat  in  1943  deur  sowat  elf  lede  gestig  is 
;n  1968  'n  groot  en  sterk  tak  was  waaraan  byna 
al  die  susters  van  die  gemeente  behoort  het. 

Díe  tweede  gebeurtenis  was  dat  die  ge- 
meenteskuld  teen  die  einde  Maart  1970  vol- 
kome  afgelos  is.  Met  groot  offervaardigheid 
het  die  gemeente  bygedra  sodat  die  sowat 
R13  000  betaal  kon  word,  sodat  die  gemeente 
op  daardie  stadium  sonder  eniqe  skuld  was- 
Vir  almal  was  dit  'n  heuglike  dag,  omdat  die 
Kerkgebou  wat  elf  jaar  tevore  ingewy  is,  nou 
daadwerklik  sonder  enige  skuld  was.  In  oot- 
moedige  dankbaarheid  het  die  gemeente  op 
Sondag  12  April  1970  bymekaar  gekom  in  'n 
soesiale  dankdiens. 


Die  afbetaling  van  die  skuld  was  vir  die 
skuld  was  vir  die  gemeente  in  'n  sekere  sin 
tog  ook  'n  lag  met  'n  traan.  Aan  die  een  kant 
was  die  gemeente  verheug  omdat  hulle  nou 
skuldvry  was,  aan  die  anderkant  egter  het  daar 
hartseer  gekom  omdat  beide  die  kassier, 
diaken  Piet  Visagé,  en  die  skriba  ouderling 
Jan  Jones,  besluit  het  dat  dit  vir  hulle  die 
oomblik  was  waarop  hulle  moet  uitspan  omdat 
hulle  ideaal  bereik  is.  Uit  erkentlikheid  is  aan 
elkeen  ’n  Bybel  en  gesangeboek  oorhandig. 
Tot  hulle  opvolgers  is  gekies  diaken  Hannes 
Coertze  en  H.  P.  R.  Duvenage,  onderskeidelik. 

Op  25  Julie  1970  het  ds.  Botha  aan  die 
Kerkraad  bekend  gemaak  dat  hy  besluit  het 
om  'n  beroep  na  die  gemeente  Boksburg  te 
aanvaar  en  op  30  Augustus  1970  het  die  ge- 
meente  van  ds.  en  mev.  Botha  en  hulle  gesin 
afskeid  geneem. 

Dienstyd  van  ds.  A.  D.  Botha  1971  tot  1972: 

Na  'n  kort  vakature  van  enkele  maande 
het  die  Kerkraad  geslaag  met  'n  beroep  wat 
uitgebring  is  op  29  November  1970  op  pro- 
ponent  A.  D.  Botha. 

Op  24  Januarie  1971  is  proponent  Botha 
deur  sy  swaer  ds.  W.  J.  Bezuidenhout  georden 
en  is  ds.  en  mev.  Botha  deur  die  gemeente  ont- 
vang. 

Vir  die  gemeente  was  dit  'n  besondere 
gebeurtenis  omdat  ds.  Abel  Botha  oorspronk- 
lik  'n  seun  van  die  gemeente  was. 

Ds.  Botha  se  dienstyd  het  egter  nie  baie 
lank  geduur  nie  en  op  19  November  1972  het 
hy  afskeid  geneem  om  na  die  gemeente  Els- 
burg  te  vertrek. 

Dienstyd  van  ds.  P.  J.  van  der  Merwe  1974: 

Na  die  vertrek  van  ds.  A.  D.  Botha  is  die 
gedagte  geopper  dat  die  gemeente  nie  weer 
beroep  nie,  maar  moet  soek  na  'n  kombinasie. 
Die  Kerkraad  het  egter  besluit  om  selfstandig 
te  bly  beroep  en  prop.  D.  J.  Muller  is  beroep. 
Hy  het  egter  nie  die  beroep  aangeneem  nie. 
Nadat  'n  jaar  verloop  het,  waarin  gereeld  ge- 
handel  is  oor  die  vraag  of  daar  beroep  moet 
word  en  of  die  gemeente  maar  in  kombinasie 
moet  gaan,  het  die  Kerkraad  tog  uiteindelik 
besluit  dat  die  gemeente  nie  sy  selfstandigheid 
moet  prysgee  nie  en  op  2 Desember  1973  is 
proponent  P.  J.  van  der  Merwe  beroep,  wat 
ook  die  beroep  aangeneem  het. 

Op  13  Januarie  1974  is  hy  georden  en  is 
hy  en  mev.  Van  der  Merwe  ontvang  as  die  6de 
predikantspaar  van  die  gemeente. 


SLOT 

Vyftig  jaar  van  gemeentewees  lê  vir  die 
gemeente  Koedoesrand  agter  die  rug.  Dit  was 
jare  met  dieptepunte  maar  tog  ook  hoogte 
punte;  met  smart  en  droefheid,  maar  ook 
vreugde  en  blydskap.  Veral  egter  was  dit  tog 
ook  vyftig  jaar  waaruit  die  trou  en  genade  van 
die  ewige  Verbondsgod  afgelees  kan  word. 
In  dankbare  erkentlikheid  teenoor  Hom  kan 
die  gemeente  terugkyk;  in  vaste  geloofsver- 
troue  op  Hom  kan  die  gemeente  die  toekoms 
tegemoet  gaan. 

Ds.  S.  J.  Botha 

S.  van  Emmenis. 


J.  H.  Prinsloo. 

D.  S.  du  Toit. 

L.  J.  Smith. 

H.  van  Aarde. 

W.  Barwise. 

G.  van  der  Merwe. 

J.  Pietersen. 

W.  Small. 

J.  Jones. 

B.  F.  Henrico. 

B.  Beyer. 

J.  J.  Vilioen. 

F Grobler  (Jnr.). 
Marthinus  Riekert. 

L.  Lootz. 

J.  Roux. 

G.  van  Vuuren. 

A.  van  der  Heever. 

C.  Viljoen. 

A.  Koekemoer. 

G.  van  Emmenis. 

H.  Gouws. 

C.  Greyling. 

D.  P.  Bierman. 

P.  Rossouw. 

P.  G.  Jordaan. 

J.  Herbst. 

N.  J.  Janse  van  Rensburg. 
P.  van  der  Merwe  (Jnr.). 
J.  H.  Visagé. 

Z.  Coetzee. 

D.  Snyders. 

H.  S.  Blignaut. 

W.  Rossouw. 

P.  S.  Nortje  (Jnr.). 

J.  Coertze. 

D.  van  der  Westhuizen. 

M.  J.  Rossouw. 

S.  P.  van  Greenen. 

P.  J.  Burger. 

C.  J.  Muller. 

T.  F.  Joubert. 

A.  G.  S.  Pienaar. 

R.  van  Niekerk. 

O.  A.  J.  de  Meyer. 

H.  P.  R.  Dnvenhaqe. 

A.  J.  N.  Nortjé  (Jnr.). 

J.  Stander. 


Predikante 


Ds.  G.  P.  J.  Grobler  1936-1943. 

Ds.  N.  M.  J.  S.  Hevneke  1952-1959. 
Ds.  J.  L.  van  Staaen  1959-1964. 

Ds.  S.  J.  Botha  1968-1970. 

Ds.  A.  D.  Botha  1971-1972. 

Ds.  P.  J.  van  der  Merwe  1974- 


Skribas 


Kosters 


G.  J.  Smith  1924-1952. 

M.  J.  Riekert  1952-1958. 

J.  Jones  1958-1970. 

H.  P.  R.  Duvenhage  1970-1973. 
P.  Schoeman  1973- 


H.  L.  Joubert  1926-1949 

P.  van  der  Merwe  (Jnr.)  1949-1966 

H.  S.  Blignaut  1966- 


Orrelistes 


Kassiers 


J.  H.  Visagé  1955-1970 
J.  F.  Coertze  1970- 


J.  J.  Diedericks  1931-1938 
A.  van  der  Heever  1938-1952 


G.  J.  Smith  1924-1929 
P.  J.  Gouws  1929-1931 


Ellie  Grobler  1924-1936 

A.  P.  Botha  1936-1948 

L.  J.  C.  Kloppers  1948-1958 

Mev.  ds.  M.  M.  J.  S.  Heyneke  1958-1959 

L.  J.  C.  Kloppers  1959-1964 
S.  Horn  1964-1966 

M.  van  Vuuren  1966- 


MET  DIE  INWYDING  VAN  DIE  KERK  IS  DIE 
VOLGENDE  GESKENKE  ONTVANG 

1.  N.H.S.V.  Koedoesrand  — Orrel. 

2.  W.  du  Plessis  en  gesin  — Preekstoel. 

3.  I.  J.  J.  van  Vuuren  — Toringklok. 

4.  P.  van  der  Merwe  — Hoeksteen. 

5.  Waterberg  Handelshuis  — 2 18  vt.  banke. 

6.  Bosveld  Koóp.  Handel  Bpk.  — Nagmaal 
tafels  en  nagmaal  servies. 

7.  Mnr.  W.  G.  J.  Mentz  — 1 9 vt.  bank  en 
1 stoel. 

8.  Mathewson  Bros.  en  Neilson  — 1 14  vt 
6 dm.  bank. 

9.  Gilbertsons  Garage  — 1 14  vt  6 dm  bank. 

10.  Diak.  N.  J.  Nel  — 1 14  vt  6 dm  bank. 

11.  Unitas  Sentrale  skool  — Doopvont. 

12.  A.  L.  v.d.  Heever  — 2 18  vt  banke. 

13.  P.  v.d.  Merwe  (Jnr.)  — Voorlesersbank. 

14.  J.  H.  v.d.  Ende  — 1 6 vt  bank. 

15.  Oudl.  J.  A.  du  Plessis  — 1 6 vt3  dm  bank. 

16.  P.  J.  H.  Viljoen  — 1 6 vt  3 dm  bank. 

17.  J.  0.  Trollipe  — 1 6 vt  3 dm  bank. 

18.  P.  van  Staden  — Kansellap. 

19.  J.  H.  v.d.  Linde  — 1 9 vt  bank. 

20.  Diak.  P.  W.  S.  Venter  — 1 9 vt  bank. 

21.  J.  S.  Viljoen  (oom  Fanie)  — 1 9 vt  bank. 

22.  Jannie  Viljoen  — Kanselstoel. 

23.  Mev.  J.  H.  Gouws  — 1 stoel. 

24.  P.  J.  Visagé  en  gesin  — 8 stoele. 

25.  W.  G.  Smit  — 1 9 vt  skerm. 

26.  G.  Diederichs  — 1 9 vt  bank. 


Om  terug  te  kyk  en 
om  vooruit  te  kyk 


(liets  oor  Psalm  104  en  Openbaringe  21) 


Prof . dr.  B.  J.  Engelbrecht 

Die  lente  is  'n  wonderlike  seisoen.  Dit 
breek  sommer  skielik  aan.  Die  één  dag  toe  was 
dit  nog  winter,  maar  die  volgende  dag  dan  weet 
almal  dat  die  lente  gekom  het.  Hulle  weet  dit 
uit  die  lentelug  wat  hulle  inasem,  uit  die  geheim 
van  groei,  bloeisels  en  blare  en  van  nuwe  lewe 
wat  ooral  sommer  skielik  daar  is. 

Die  seisoen  van  lente  het  dan  ook  vanweë 
die  geheim  van  nuwe  lewe,  groei  en  ontwaking 
en  óók  vanweë  die  skoonheid  daarvan  in  bome, 
blomme,  blare  en  reën  deur  die  eeue  in  feitlik 
alle  tale  van  die  mooiste  digkuns  in  die  hele 
wêreld  voortgebring.  Die  natuur  in  al  sy  skoon- 
heid  en  wonderbaarlikheid  is  pragtig  besing. 

Maar  as  'n  mens  mooi  na  die  pragtige 
lenteliedere  luister  wat  die  ontwaking  van  die 
natuur  tot  nuwe  lewe  en  tot  skoonheid  en 
groei  besing,  dan  merk  ons  diep  agter  en  binne 
daardie  liedere  iets  van  die  weemoed  en  ver- 
lange  van  die  mens.  Die  mens  word  weemoe- 
dig  wanneer  hy  sien  hoe  dat  alles  in  die  natuur 
elke  lente  nuut  gemaak  word  maar  weet  dat 
die  mens  stadigaan  ouer  word  en  dat  sy  lewe 
verbygaan.  Die  vernuwing  in  die  natuur  herinner 
die  mens  daaraan  dat  hv  elke  dan  nader  aan 
sv  eie  einde  beweea  waar  daar  geen  vernuwing 
wag  nie,  maar  die  dood. 

In  die  Bybel  kom  die  skoonheid  van  die 
skenDÍng  en  d^e  wonder  van  die  nuwe  lewe  en 
nroe1  met  elke  lente  ook  in  'n  hele  aantal  liedere 
ter  sprake.  So  vind  ons  in  Psalm  104  die  prag- 
nge  ked  van  die  skeoginq  waar  daar  o a.  in 
vers  30  gesê  word  dat  God  met  Hke  lente  sy 
lewegewende  Gees  uitstuur  ,,om  die  gelaat  van 
die  aarde  nuut  te  maak." 

Maar  as  ons  mooi  na  die  lentekedere  van 
die  Bybel  luister,  dan  merk  ons  dat  dit  nie  ,.cHe 
Natuur  is  wat  daar  besing  word  nie,  maar  die 
majesteit,  die  heerlikheid,  krag  en  wonderdade 


van  God.  „Die  Natuur"  kom  in  die  Bybel  glad- 
nie  ter  sprake  nie;  die  Bybel  praat  van  „die 
Skepping  van  God"  en  dan  op  so  'n  wyse  dat 
nie  „die  Skepping"  besing  word  nie,  maar  dat 
God  besing  word  wat  die  skepping  so  wonder- 
lik  en  mooi  geskape  het  en  so  wonderlik  voort 
laat  loop.  So  is  ,,die  lied  van  die  skepping"  in 
Psalm  104  eintlik  me  'n  lied  van  die  skepping 
nie,  maar  'n  lied  oor  die  Skepper  en  'n  lof- 
prysing  van  sy  krag.  Dit  is  Hy  wat  die  hemel 
uitspan  soos  'n  tentdoek,  wat  van  die  wolke 
sy  wa  maak,  van  die  winde  sy  boodskapper  en 
van  die  weerligstrale  sy  dienaars;  Hy  stuur  die 
fonteine  uit  en  laat  die  berge  drink  uit  die 
waters  van  die  wolke;  Hy  laat  die  gras  uitsoruit 
en  open  sy  hand  om  alles  te  versadig;  Hy  stuur 
sy  Gees  uit  om  met  die  lente  alles  wonderlik 
te  laat  herleef,  te  laat  groei  en  mooi  te  laat 
wees:  Hy  vorm  die  dag  met  sy  sonskvn  en  die 
nag  met  sy  sterreprag  en  Hv  laat  die  takbokke 
lam  en  versadig  die  jong  leeus.  Ja,  dit  aaan 
eintlik  oor  God  en  Sy  werke:  daarom:  ,,Loof  die 
Here,  o my  s*el,  Here  my  God,  U is  baie  qroot" 
(vers  1).  ,,Hoe  talrvk  is  U werke,  o Here!  U 
het  hulle  almal  met  wvsheid  gemaak;  die  aarde 
is  vol  van  u skeosele."  (vers  24.) 

'n  Verdere  opvallende  verskil  tussen  die 
mooi  lenteliedere  van  die  mense  en  díe  van  die 
Bvbel.  is  dat  daardie  weemoed  waarvan  ons  bv 
die  mense  se  lenteliedere  gepraat  het,  by  die 
Bybel  se  lenteliedere  nie  voorkom  nie.  In  die 
Bvbel  is  dit  nie  so  dat  die  vernuwing  van  alles 
met  die  koms  van  die  lente  die  mens  aan  sv  eie 
verouderina,  veraanklikheid  en  einde  herinner 
nie.  Veeleer  wvs  die  vernuwinq  en  sknonheid 
van  elke  lente  in  die  Bybel  heen  na  daardie  groot 
en  finale  vernuwing  van  alles  bv  die  weder- 
koms  van  Christus.  Pragtig  praat  Openbaringe 
21  van  die  nuwe  hemel  en  die  nuwe  aarde  yvear 
Hv  wat  op  die  troon  sit  sê:  ,,Kvk  Ek  maak  alles 
nuuti"  ín  die  Bvbel  herinner  elke  lente  aan  die 
ewige  lente  van  God  wanneer  ,,God  al  die  trane 
van  ons  oë  sal  afvee"  en  waar  ,,daar  geen  dood 
meer  sal  wees  nie:  ook  droefheid  en  geween  en 
moeite  sal  daar  nie  meer  wees  nie."  (Open- 
baringe  21 :4. ) 

Ook  wanneer  u gemeente  sy  halfeeufees 
vier.  dan  kvk  'n  mens  teruq.  Dan  kan  dit  so 
maklik  gebeur  dat  'n  mens  treurig  en  weemoe- 
dig  word  as  jy  dink  aan  die  dae  toe  alles  nog 
mooi  en  jonk  was.  Maar  die  bybel  leer  ons  om 
nie  weemoediq  en  treurig  te  wees  nie.  Wat  die 
verlede  betref  moet  ons  dankbar  wees-  dank- 
baar  teenoor  God  vir  seëninqe.  Wat  die  toe- 
koms  betref  maq  ons  vas  vertrou  op  God  se 
goedhaid  liefde  en  leidinq,  maar  bowenal  moet 
ons  wanneer  ons  teruqkyk  en  sien  hoe  ver- 
ganklik  alles  is.  vorentoe  kyk  na  die  groot 
vernuwing  wat  God  tot  stand  sal  bring,  na  die 
oneindig-mooi  en  ewiq-nuwe  lente  van  God. 

Prof.  dr.  B.  J.  Engeibrechí 


Huidige  tendense  in  Kerk  en  wêreld 
teen  die  agtergrond  van  die 
Kerkgeskiedenis  Prof.  dr.  A.  D.  Pont 


Inleidende  Opmerkings 

Seker  een  van  die  opvallendste  kenmerke 
van  ons  tyd  is  die  neiging  om  die  verlede  te 
vergeet  en  die  geskiedenis  te  minag.  Dikwels 
lees  en  hoor  mens  dat  die  geskiedenis  en  die 
verlede  vergeet  moet  word,  dat  ons  in  'n  nuwe 
tyd  lewe  waarin  alles  ánders  geword  het  en 
waarin  die  geërfde  beginsels  en  die  saamge- 
vatte  kennis  van  die  verlede  waardeloos  sou 
wees.  Geskiedenis  en  die  kennis  van  die  ver- 
lede  word  dan  so  min  meer  gelykgestel  met 
alles  wat  onbruikbaar,  stowwerig-oud  en  ver- 
velig  is.  Alleen  die  hede  rojeer  toekoms,  so 
word  gesê,  is  ons  aandag  werd  want  dit  is  die 
nuwe,  die  interessante. 

In  hierdie  tyd  en  in  hierdie  situasie  leef 
die  gemeente  van  Jesus  Christus  op  aarde. 
Die  gemeente,  as  'n  godsdienstige  gemeen- 
skap,  is  in  baie  opsigte  'n  merkwaardige  ver- 
skynsel.  Sentraal  in  die  gemeente  én  in  sy 
geloof  staan  die  Bybel,  'n  stokou  boek.  Die 
jongste  dele  van  die  Bybel  is  al  byna  2 000 
jaar  oud  terwyl  die  oudste  dele  van  die  Bybel 
só  ver  teruggaan  in  die  grys-ver  verlede  dat 
ons  nie  altyd  die  spore  presies  kan  volg  nie. 

Selfs  ons  interpretasie,  ons  verstaan  van 
die  Bybel  is  al  oud.  Want  basies  word  die 
inhoud  van  die  Bybel  vir  ons  saamgevat  deur 
die  Belydenisskrifte  van  die  Kerk  en  ook  daar- 
die  Belydenisskrifte  is  een  vir  een  al  ouer  as 
350  jaar. 

As  ons  verder  gaan,  kan  ons  daarop  wys 
dat  hierdie  gemeente  wat  nou  sy  vyftigjarige 
bestaan  vier  eintlik  baie  ouer  as  dit  is.  Die 
wortels  van  hierdie  gemeente  lê  dáár  ver  terug 
in  die  middel  van  die  sewentiende  eeu  toe  Jan 
van  Riebeeck  nie  alleen  die  volksplanting 
gevestig  het  nie  maar  ook  die  calvinistiese, 
hervormde  Kerk  aan  die  suidpunt  van  Afrika 
geplant  het. 

Só  kan  hierdie  gemeente  sy  geskiedenis 
vér  terugvoer.  Die  historiese  lyn  van  hierdie 
gemeente  loop  so,  deur  die  eeue  heen,  terug 
tot  by  die  Kruis  van  Jesus  Christus.  En  dwars- 
deur  al  daardie  eeue  het  die  Kerk  bestaan  as 
die  ,,moeder  van  die  gelowiges”,  die  draer  van 
die  evangelie  van  God  wat,  hoewel  dit  'n  ou 
boodskap  is,  altyd  weer  nuut  is  omdat  dit  die 
boodskap  van  die  ewige  God  is,  'n  boodskap 
van  sonde  en  genade,  van  oordeel  en  verlos- 
sing,  van  ontferming  én  dankbaarheid. 

As  die  gemeente  in  hierdie  dae  feesvier, 
gaan  ons  gedagtes  vanself  vérder  terug  as  net 
1924  toe  hierdie  gemeente  gestig  is.  Ons  ge- 
dagtes  gaan  terug  oor  die  hele  verlede  en  ons 
kom  tot  die  besef  dat  dit  nie  óns  goedheid  of 
voortreflikheid  is  dat  ons  vandag  hierdie  fees 
belewe  nie.  Dit  is  te  danke  aan  God,  die  Heer 
van  die  Kerk  wat  Kerk  én  gemeente  bewaar 


het  by  sy  Woord  en  gehou  het  onder  die 
vleuels  van  Sy  beskerming. 

Só  gesien,  is  dit  duidelik  dat  die  gemeente 
en  die  Kerk  tog  'n  ander  inhoud  het  as  die 
wêreld  waarin  die  Kerk  en  die  gemeente  leef. 
Die  belangrike  vir  die  gemeente  is  die  evan- 
gelie,  die  boodskap  van  Gods  Koninkryk,  die 
toewyding  aan  Sy  diens. 

Terselfdertyd  besef  ons  ook  dat  ons  Kerk 
en  ons  gemeente  'n  eie  geskiedenis  en  'n  eie 
verlede  het.  Want  ons  Kerk  en  gemeente  staan 
nie  in  'n  lugleegte  nie  en  verkondiging  Sy  bood- 
skap  ook  nie  sommer  so  in  die  bloute  in  nie. 
Ons  Kerk  en  ons  gemeente  is  'n  Afrikaanse 
Kerk  in  die  midde  van  die  Afrikanervolk.  Ons 
Kerk  en  sy  gemeentes  is  hulle  daarvan  bewus 
dat  die  Kerk  vir  sy  Afrikanerlidmate  'n  ,,moeder 
van  die  gelowiges"  is  wat  met  liefde  en  deernis 
omsien  na  sy  lidmate  in  die  wêreld.  Daarom 
verkondig  die  Kerk  die  evangelie,  die  ou  Gods- 
woord,  só  in  die  wêreld  dat  dit  vir  die  lidmate 
van  die  Kerk  inderdaad  'n  lig  voor  hulle  voet  en 
'n  lamp  op  hulle  pad  is  en  sal  wees.  Daarom 
neem  die  Kerk  kennis,  of  behóórt  hy  kennis  te 


neem,  van  alles  in  die  wêreld  om  oor  alles  die 
lig  van  Gods  Woord  te  laat  val.  Want  die  Kerk 
weet,  en  die  lang  geskiedenis  van  die  Kerk 
bevestig  dit  ook,  dat  die  Kerk  alleen  standhou, 
alleen  'n  hede  én  'n  toekoms  het,  as  die  Kerk 
én  sy  lidmate  lewe  in  die  geloof,  lewe  na  die 
eis  en  die  reël  van  Gods  Woord.  Dáárdie 
Woord  is  die  blywende  in  die  voortdurend- 
verbygaande. 

Dit  is  teen  dié  agtergrond  wat  ons  die 
tema  moet  verstaan  waaroor  ons  vanmóre  met 
mekaar  wil  praat.  Die  huidige  tendense,  die 
teenswoordige  geestesstrominge  wat  ons  in 
die  wêreld  raaksien,  moet  ook  in  en  deur  die 
Kerk  beoordeel  word. 

Huidige  tendense  in  Kerk  en  wêreld 

As  ons  met  mekaar  oor  die  huidige  ten- 
dense  in  die  Kerk  en  die  wêreld  praat,  dan  is 
dit  duidelik  dat  daar  baie  dinge  is  waaroor  ons 
met  mekaar  kan  praat.  Daar  is  egter  één 
tendens,  één  primêre  gedagterigting  wat  na 
my  mening  grondliggend  is  ten  opsigte  van  ál 
die  strominge  en  tendense  van  ons  tyd.  Dit  is, 
so  sien  ek  dit,  die  geroep  na  verandering,  die 
eis  tot  totale  struktuur-verandering  nie  net  in 
die  Kerk  nie  maar  ook  in  die  wêreld. 

Wat  beteken  dit?  Sonder  om  nou  in  té 
veel  besonderhede  daaroor  uit  te  wy,  kan  ons 
sê  dat  dit  die  omvattende  poging  is  om  die 
hele  Christelike,  westerse  beskawing  af  te  skaf 
of  te  vernietig  en  om  'n  ánder  lewensorde,  'n 
ander  beskawingsnorm  daar  te  stel.  Hierdie 
struktuurverandering  wil  nié  net  ons  demokra- 
tiese  lewensvorm,  soos  ons  dit  ken;  nie  net 
die  ekonomiese  orde  waaraan  ons  gewoond 
is;  ons  sosiale,  maatskaplike  lewenspatroon 
vérander  nie  maar  ook  die  Christelike  gods- 
diens  afskaf  en  die  Christelike  agtergrond  én 
ondergrond  van  ons  hele  bestaansorde  ver- 
nietig. 

Dit  is  natuurlik  nie  die  eerste  keer  in  die 
geskiedenis  dat  so  iets  na  vore  kom  nie.  In  die 
sestiende  eeu  is  die  grondslae  gelê  van  die 
denkpatroon  wat  in  ons  dae  soveel  vaart  gekry 
het.  Destyds  is,  in  verset  teen  die  Kerk  van 
daardie  dae,  teruggegryp  na  die  lewensopvat- 
ting,  die  gedagtes,  die  lewensfilosofie  van  die 
ou,  heidense  Grieks-Romeinse  wêreld  wat 
ondergegaan  het  toe  die  Christendom  in  die 
Romeinse  Ryk  getriomfeer  het.  Hoewel  dié 
gedagtes  en  denkbeelde  in  die  sestiende  eeu 
nie  baie  sterk  na  vore  kom  nie,  is  daar  'n  saad 
gesaai  wat  'n  oes  van  bloed  en  trane  opgelewer 
het. 

In  die  sestiende  eeu  het  die  magtige 
beweging  van  die  Kerkhervorming  en  die  daar- 
onvolgende  kerkhke  stryd  ál  die  aandag  van 
die  mensdom  in  Europa  opgeëis.  Eers  aan  die 
einde  van  die  agtiende  eeu  het  die  gedagtes 


van  die  Humanisme  'n  nuwe  vaart  gekry  en  in 
die  Franse  Rewolusie  as  't  ware  tot  ontploffing 
gekom.  Ná  daardie  rewolusie  is  die  filosofie, 
die  lewens-  en  wêreldbeskouing  waarop  die 
rewolusie  gebou  is,  dwarsoor  Europa  uitgedra 
en  gepopulariseer  deur  Napoleon.  Hierdie 
krygshaftige  veldheer  het  met  sy  leërs  en 
kanonne  nie  alleen  die  aangesig  van  Europa 
verander  nie  maar  óók  die  gedagtes  én  die 
harte  van  die  mensdom  verander.  Vryheid,  ge- 
lykheid  en  broederskap  het  die  slagkreet  van 
die  tyd  geword.  Die  mens  sélf  het  die  maat 
van  aNe  dinge  geword.  Tekenend  van  die  gees 
van  dié  tyd  was  dat  tydens  die  Franse  rewolu- 
sie  'n  jong  meisie  as  die  ,,Koninging  van  die 
Rede"  in  een  van  Parys  se  oudste  kerkgeboue 
gekroon  is. 

Nié  die  God  van  die  Bybel  nie,  nié  die 
gehoorsaamheid  aan  sy  Woord  nie,  nié  die 
geloof  in  die  evangelie  van  Jesus  Christus, 
die  gekruisigde  en  opgestane  Heer,  moet  die 
motiverende  dryfkrag  en  die  koers  van  die 
mens  se  lewe  wees  nie,  maar  die  mens  self. 
Met  sy  verstand,  met  sy  redelike  denke  moet 
die  mens  vir  homself  hier  op  aarde  die  hoogste 
mate  van  geluk,  van  vrede,  van  vreugde  skep 
want  na  die  dood  is  daar  vir  die  mens  geen 
toekoms  meer  nie. 

Met  groot  optimisme  is  geglo  dat  die 
mens  werklik  in  staat  is  om  sélf  op  aarde  'n 
paradys  te  bou.  Want  as  daar  geen  God  is  nie 
dan  is  daar  ook  nie  so-iets  soos  sonde  nie. 
D;e  swaar  pessimistiese  beoordeling  van  die 
mens  deur  die  Heilige  Skrif  dat  diem  ens  'n 
sondiqe.  verkeerde  wese  is,  van  nature  geneig 
om  God  en  sv  naaste  te  haat,  is  totaal  ver- 
wern.  Die  optimistiese  siening  dat  die  mens 
self  met  sy  redelike  denke  alles  kan  regkry  wat 
hv  wil,  was  die  alles-oorheersende  lewens- 
gevoel. 

Hierdie  lewensgevoel  het  nie  net  in  die 
wêreld  geleef  nie  maar  óók  in  die  Kerk.  Talle 
teoloë  en  kerkleiers  het  moeite  gedoen  om  die 
Bvbelse  boodskap  aan  te  pas  by  hierdie  opti- 
mistiese  lewens-  en  wêreldbeskouing  van  die 
18e  en  19e  eeu  wat  so  totaal  in  stryd  met  die 
b^odskap  van  die  Bybel  is. 

In  ons  eie  geskiedenis  het  ons  kennis 
daarvan  hoe  daar  kerklike  mense  was  wat  in 
naam  van  die  evangelie  hierdie  heidense  opvat- 
tings  uitgedra  het.  'n  Mooi  voorbeeld  daarvan 
vind  mens  byvoorbeeld  in  die  lewe  en  werk 
van  die  sendelinge  van  die  London  Missionary 
Society.  Manne  soos  Read,  Van  der  Kemp  en 
Phillip  het  die  vryheid-gelykheid-broederskap- 
ideaal  hier  probeer  uitleef  en  verwerklik.  'n 
Mens  sien  dit  ook  by  'n  figuur  soos  David 
Livingstone  wat  aan  die  wesgrens  van  die  ou 
Republiek  die  Tswanas  met  meer  gewere  as 
Bybels  voorsien  het  sodat  hulle  nie  nodig  gehad 


het  om  ongewapend  die  burgers  se  vee  te 
roof  nie. 

Die  Wêreldraad  van  Kerke  doen  vandag 
eintlik  niks  nuuts  as  hulle  terroristebendes  in 
die  naam  van  die  Christendom  help  bewapen 
nie.  Livingstone  het  dit  al  byna  'n  eeu  vroeër 
in  die  naam  van  'n  Christendom  wat  uitgelewer 
is  aan  die  vryheid-gelykheid-broederskap-ideaal, 
óók  gedoen.  Dáár,  by  dié  sendelinge  het  al  die 
gedagte  gelewe  dat  die  hele  gemeenskap,  die 
hele  volkshuishouding  omgevorm  moet  word 
om  aan  hierdie  ideaal  gestalte  te  gee.  Dit  was 
in  die  patroon  van  daardie  denke  dat  die  ver- 
ligtes  van  daardie  dae  na  die  Voortrekkers  en 
die  Boeregemeenskap  in  Transvaal  verwys  het 
as  dom,  agterlik,  bekrompe,  ouderwets  omdat 
hulle  'n  Christelike  Iswenspatroon  gehandhaaf 
het  en  in  hulle  eie  volkshuishouding  'n  Christe- 
lik-nasionale  lewens-  en  wêreldbeskouing  tot 
uiting  laat  kom  het.  Dit  was  ánders  as  die 
algemene  opvattings  van  daardie  dae  want  die 
Afrikaner  se  opvattings  was  gebou  op  sy  ver- 
staan  van  die  Heilige  Skrif,  wat  hulle  goed 
geken  het  én  op  hulle  praktiese  ervaring  van 
die  werklikhede  van  Afrika.  Dáárom  het  die 
grondwet  van  die  ou  Zuid-Afrikaansche  Repu- 
bliek  onder  andere  pertinent  gestel:  „Het  volk 
wil  geen  gelijkstelling  van  gekleurden  met 
blanke  ingezetenen  noch  in  kerk  noch  in  staat.” 

Die  voordeel  van  die  republikeinse  Afrika- 
ner  was  dat  gedurende  die  agtiende  en  negen- 
tiende  eeu  die  nuwe,  anti-christelike  lewens- 
gevoel  en  lewensopvatting  grotendeels  by  die 
Afrikaner  verbygegaan  het.  Relatief  geïsoleerd 
hier  aan  die  suidpunt  van  Afrika  was  dit  die 
Afrikaner  gegee  om  hier  'n  eie,  Christelik-ne- 
fundeerde  lewens-  en  wêreldopvatting  uit  te 
leef  en  uit  te  bou. 

In  Europa  is  egter  steeds  verder  gebou 
op  die  filosofie,  die  opvattings  wat  aanleiding 
tot  die  Franse  rewolusie  gegee  het.  Dit  was 
ongeveer  in  die  middel  van  die  negentiende  eeu 
dat  dié  denke  in  'n  nuwe  sisteem  saamgevat 
is  deur  die  Duitse  Jood,  Karl  Marx. 

Marx  is  die  filosoof  wat  die  stelling  ge- 
maak  het  dat  dit  nie  die  taak  van  die  denker 
of  die  filosoof  is  om  die  wêreld  en  die  mensdom 
te  probeer  verstaan  en  verklaar  nie  maar  om 
dit  te  verander.  Die  wêreld  en  die  mensdom 
moet  uitgelei  word  uit  die  Christendom,  uit  die 
kapitalistiese  ekonomiese  sisteem,  uit  die 
beskawingspatroon  wat  die  blanke  volkere  in 
Europa  deur  die  eeue  opgebou  het  na  'n  nuwe, 
ander,  opwindende  lewenspatroon.  'n  Lewens- 
patroon  waar  géén  God  en  géén  Kerk  sal  wees 
nie;  waar  álle  mense  ewe  vry,  ewe  gelyk,  ewe 
broederlik  sal  saamwoon;  waar  álle  mense 


ewe  veel  sal  verdien,  ewe  veel  sal  werk,  ewe 
veel  sal  ontvang;  waar  die  grense  tussen  tale, 
volke  en  nasies  sal  wegval  en  daar  één  groot 
wêreldbroederskap  sal  wees  sonder  oorlog, 
sonder  stryd,  sonder  moeite.  Dit  is  die  visioen 
van  'n  aardse  paradys,  van  'n  utopia  wat  deur 
die  mens  self  verwerklik  kan  word  én  moet 
word. 

Die  voorwaarde  om  hierdie  aardse  paradys 
te  kan  bereik,  is  egter  die  rewolusie,  die  ge- 
welddadige  en  genadelose  vernietiging  van 
die  Christelike,  westerse  beskawingspatroon; 
die  vernietiging  van  die  gedagtes  van  nasiona- 
lisme;  die  vernieting  van  die  Bybelse  waardes 
en  opvattings  op  elke  vlak. 

Marx  se  drome  het  'n  merkwaardige  le- 
wensvatbaarheid  getoon.  Nadat  sy  gedagtes 
deur  Lenin  in  1917  tot  verwerkliking  gebring  is 
in  Rusland,  weliswaar  met  behulp  van  Ameri- 
kaanse  dollars,  het  die  marxistiese  rewolusie 
en  ideale  soos  'n  veldbrand  in  ons  wêreld 
versprei.  So  vinnig  het  dié  gedagtes  versprei 
dat  vandag  al  meer  as  die  helfte  van  die  wêreld 
se  bevolking  onder  'n  kommunistiese,  godlose 
sisteem  leef.  Met  brute  geweld  het  die  kom- 
munist:ese  maghebbers  ook  in  alle  lande  waar 
hulle  aan  bewind  gekom  het  alle  teenstand 
uitgewis.  Vanaf  1917  tot  vandag  toe  het  die 
kommunistiese  magbehebbers  in  hulle  eie  lande 
al  meer  as  'n  100-miljoen  mense  vermoor.  Wat 
dit  van  die  Kerk  geëis  het  in  dié  lande  waar 
die  kommunistiese  sisteem  getriomfeer  het, 
kan  seker  nooit  bereken  word  nie.  Af  en  toe 
kry  mens  'n  beeld  van  die  vervolging,  onder- 
drukking  en  martelaarskap  waaraan  die  ver- 
volqde  christene  agter  die  Ystergordyn  en  in 
ander  kommunistiese  lande  onderworpe  is. 

Die  merkwaardige  van  ons  tyd  is  dat  in 
Wes-Europa,  Engeland  en  Amerika  die  ideale 
en  visioene  van  Marx  nié  verwerp  is  nie  maar 
al  meer  en  meer  aanvaar  word.  Dáár,  in  be- 
wegings  soos  die  sosialisme,  die  liberalisme, 
die  neo-marxisme  en  dergelike  meer,  word 
daardie  selfde  ideale  herhaal  net  met  dié  verskil 
dat  geoordeel  word  dat  die  rewolusie  nié  die 
noodsaaklike  voorwaarde  is  onr;  die  Christelik- 
westerse  lewens-  en  beskawingspatroon  te 
vervang  met  die  nuwe,  godlose  ideale  wat 
deur  Marx.  sy  navolgers  en  nabootsers  gestel 
word  nie.  Die  verset  téén  die  Kerk,  die  verwer- 
ping  van  die  Heilige  Skrif  en  wat  dit  aan  die 
mens  sê  en  van  die  mens  eis,  die  verwerping 
van  die  Christelike  beskawingsvorm  en  leef- 
wyse  is  vandag  die  byna-kenmerkende  leef- 
patroon  in  die  sogenaamde  ,,vrye  Weste".  Dit 
is  die  populêre,  die  navolgenswaardige  want 
dit  is  redelik,  nuut,  opwindend  en  verlig. 

Hierdle  tendens,  hierdie  hele  stroming  het 
nie  net  tot  die  denke  buite  en  rondom  die 
Kerk  beperk  gebly  nie.  Soos  hierdie  denke  van 


die  marxisme,  die  sosialisme,  die  liberalisme 
in  Wes-Europa  veld  gewen  en  populêr  geword 
het,  het  daar  al  meer  en  meer  teoloë,  kerk- 
manne,  predikante  na  vore  getree  wat  probeer 
aantoon  het  dat  hierdie  ideale,  opvattings  en 
gedagtes  eintlik  eg-Bybels  is,  so  in  die  Heilige 
Skrif  voorkom.  Daar  is  selfs  gestel  dat  die 
Bybel  tot  vandag  toe  verkeerd  gelees  en  ver- 
staan  is  en  dat  die  werklike  boodskap  van  die 
Bybel  feitlik  identies  is  met  die  ideale  van  die 
marxisme,  die  sosialisme,  de  liberalsme  en 
derglike  meer. 

So  kry  ons  vandag  teoloë  wat  stel  dat 
God  dood  is,  dat  daar  nié  so  iets  soos  'n 
hemel,  'n  hel,  'n  hiernamaals  of  'n  God  is  wat 
totaal  anders  as  die  mens  is  en  in  'n  ander 
bedeling  as  die  mens  is  nie. 

Al  „god"  wat  daar  is,  is  die  ,,goddelikheid” 
wat  die  mens  in  sy  naaste  moet  herken  en 
dáárin  lê  dan  glo  die  sin  en  betekenis  van  die 
gebod  dat  ons  ons  naaste  moet  liefhê  soos 
onsself.  Daar  is  vir  die  mens  ook  géén  ander 
lewe  as  hierdie  lewe  op  hierdie  aarde  nie  en 
wat  die  mens  hiér  nie  kan  bereik  nie,  is  hy 
kwyt. 

Daar  is  ander  teoloë  wat  stellig  beweer 
dat  die  Bybel  'n  uitnemender  resep  vir  die 
rewolusie  is  as  die  leerstellings  van  Marx. 
As  die  Nuwe  Testament  sorgvuldig  gelees 
word,  sal  ons  merk  dat  Jesus  die  eerste,  groot 
rewolusionêre  figuur  was  wat  die  vernietiging 
van  die  bestaande  orde  voorop  gestel  het  in  sy 
prediking.  Dan  is  dit  vir  hierdie  teoloë  vanself- 
sprekend  dat  die  Russiese  rewolusie  die  groot 
voorbeeld  is  van  die  rewolusionêre  verandering 
wat  die  Christelike  Kerk  in  hierdie  wêreld 
moet  bewerkstellig.  Vryheid,  gelykheid  en  die 
broederskap  van  die  mens  is  glo  die  groot 
ideaal  wat  die  Bybel  ons  leer. 

Ander  teoloë  weer  sê  dat  die  Bybelse 
boodskap  van  ons  eis  om  die  strukture  van 
hierdie  wêreld  te  verander.  Die  hele  beska- 
wingspatroon,  die  hele  leefwyse  van  die  mens 
moet  verander  word.  Dit  is  die  eis  wat  die 
Kruis  van  Jesus  Christus  aan  ons  stel.  Want 
daar  aan  die  Kruis  het  Christus,  eens  en  vir 
altyd  is  God  en  mens  met  mekaar  versoen. 
Daar  is  die  mens  se  sonde  voor  God  hom 
finaal  vergewe.  Al  wat  nou  nog  moet  gebeur, 
is  dat  die  versoening  tussen  mens  en  mens 
verwerklik  moet  word.  Daarom  is  dit  die  taak 
van  die  Kerk  om  alles  wat  die  vryheid,  die 
gelykheid  en  die  broederskap  van  alle  mense 
belemmer,  aan  te  val  en  te  vernietig. 

So  is  daar  ook  teoloë  wat  stel  dat  die 
Kerk  nie  meer  die  ouderwetse,  uitgediende 


instellings,  waarvan  die  Heilige  Skrif  praat, 
mag  handhaaf  nie.  In  Christus  het  alles  mos 
nuut  geword  en  daarom  moet  die  Kerk  nie 
krampagtig  en  bekrompe  eis  dat  die  huwelik 
gehandhaaf  moet  word  nie,  dat  die  familie  in 
ere  gehou  moet  word  nie,  dat  die  owerheid 
gehoorsaam  moet  word  nie  en  derglike  meer. 
Die  Kerk  moet  sy  afkeur  van  homoseksualiteit 
intrek,  proefhuwelike  toelaat,  die  vrye  gebruik 
van  verdowingsmiddels  goedkeur,  die  verpligte 
onderwys  van  die  jeug  afwys  en  álles  goed- 
praat  wat  die  volkome  vryheid  van  die  mens 
om  te  doen  wat  hy  wil,  eis. 

Die  Kerk  mag  ook  nie  meer  gesaghebbend 
preek  nie.  Die  vorm  van  die  erediens  moet 
radikaal  verander  word  na  dié  van  die  dialoog, 
die  vrye  gedagtewisseling.  Die  hele  gedagte 
dat  daar  'n  absolute  God  is  wat  die  mens  aan- 
spreek  met  'n  gesaghebbende  Woord  is  ver- 
keerd  want  dit  belemmer  die  vryheid  van  die 
mens  en  die  vryheid  van  die  mens  om  te  maak 
soos  hý  wil,  dit  is  die  hoogste  goed. 

In  Kerk  en  wêreld  vandag  is  daar  één 
groot  tendens  en  dit  is  die  tendens  om  te  ver- 
ander,  om  die  Christelike,  westerse  beska- 
wingspatroon  te  verander  en  te  vernietig  en 
om  te  streef  na  'n  nuwe  lewenspatroon  wat 
gebou  is  op  die  grondideaal  van  die  vryheid, 
die  gelykheid,  die  broederskap  van  die  mens. 
Die  verligte  mens,  die  redelike,  denkende, 
handelende  mens  wat  nié  gebind  is  deur  die 
verlede  of  iets  buite  die  mens  nie,  is  die  ideale 
mens  van  ons  tyd.  Dit  is  alleen  hierdie  mens 
wat  die  vermoë  het  om  rewolusionêr  of  ander- 
sins,  met  of  sonder  geweld,  deur  te  breek  na 
die  nuwe  wêreld,  die  aardse  paradys  wat  die 
mens  self  op  aarde  wil  bou. 

Almal  wat  teenoor  hierdie  beweging, 
hierdie  ideaal  staan,  is  die  veragtes,  die  be- 
krompenes,  die  agterlikes  want  hulle  hou  vas 
aan  waardes  wat  verbygegaan  het,  hulle  klou 
vas  aan  denkbeelde  wat  nie  bestaan  nie  en 
wat  betekenisloos  geword  het  in  die  nuwe, 
opwindende  tyd. 

Hierdie  tendens,  hierdie  gedagte,  hierdie 
beweging  is  nie  net  buite  ons  vaderland  te  sien 
nie,  maar  ook  by  ons  in  Suid-Afrikaanse  kerke 
én  in  die  wêreld  rondom  die  kerke.  Dit  is  nie 
altyd  'n  openlike,  direkte  en  maklik  herkenbare 
aanval  op  die  Kerk,  sy  leer  nie  en  sy  opvat- 
tings  nie.  Dit  is  ook  nie  altyd  'n  blatante  aan- 
slag  op  ons  lewenspatroon,  ons  Christelike 
beskawingspat;oon  nie  maar  dit  is  veel  eer  'n 
geleidelike  wegvreet  van  die  fondamente 
waarop  ons  hele  Christelik-nasionale  lewens- 
en  wêreldbeskouing  rus.  Deur  die  film,  die 
radio,  die  tydskrif,  die  boek,  die  koerant  en  al 


die  ander  kommun'rkasiemedia  word  hierdie 
gedagtes  uitgedra  en  versprei.  Geleidelik  word 
'n  klimaat  geskep  waarin  die  mense  byna  van- 
self  hulle  waardes  verskuif,  waar  hulle  ander 
doelwitte  nastreef  en  ander  lewensideale 
nastreef  wat  nié  gebou  is  op  die  ou,  vaste 
fondamente  nie  maar  wat  uitdrukking  gee  aan 
die  nuwe,  verligte  ideaal  waar  die  mens  en  die 
mens  alléén  op  die  voorgrond  staan,  waar  alles 
diensbaar  gemaak  word  aan  die  vryheid,  die 
gelykheid,  die  broederskap  van  die  mens. 

Die  opvallende  van  hierdie  situasie  is  dat 
géén  mens  groter  vyandskap,  groter  haat, 
groter  hoon  en  spot  kan  ontlok  as  om  hierdie 
nuwe  rigting,  tendens  of  lewenspatroon  te 
probeer  teenstaan  nie.  Dit  is  merkwaardig  met 
watter  venynigheid  die  apostels  van  die 
„broederskap  van  alle  mense”  en  van  „die  lief- 
de  tot  die  medemens”  diegene  te  lyf  gaan  en 
probeer  stilmaak  wat  nie  hierdie  nuwe  opvat- 
tings  en  lewenspatrone  wil  aanvaar  nie.  Dit  is 
die  keersy  van  die  nuwerwetse  verligtheid  dat 
dit  geen  opposisie  duld  nie. 

Daarom  is  dit  ook  so  dat  dié  Kerk,  dié 
gemeente,  dié  predikant  en  dié  teoloog  wat 
bly  by  die  evangelie  van  Jesus  Christus,  soos 
dit  in  die  Skrif  staan,  of  doodgeswyg  of  stil- 
gemaak  word.  Gods  Woord  soos  dit  verkondig 
moet  word,  is  vir  die  verligte  denke  van  ons 
tyd  'n  ergernis. 

Samevattend  kan  mens  stel  dat  hierdie 
hedendaagse  tendens,  hierdie  geroep  na  ver- 
andering,  hierdie  verwerping  van  die  historiese 
erfenis  van  die  Christendom  én  die  westerse 
beskawing  eintlik  nie  besonder  nuut  is  nie.  As 
mens  die  geskiedenis  nagaan,  is  dit  duidelik 
dat  die  wortels  van  hierde  ,,nuwe  denke”  in 
die  ou,  Grieks-Romeinse  heidendom  lê.  Dit  is 
daardie  selfde  heidendom,  net  in  'n  nuwe  ge- 
daante,  wat  nou  aangedien  word  as  die  hoog- 
ste  prestasie  en  vermoë  van  die  moderne 
mens. 

'n  Treffender  illustrasie  van  die  ou,  By- 
bels-gefundeerde  waarheid  dat  die  mens  'n 
sondaar  is,  van  nature  geneig  om  God  en  sy 
naaste  te  haat,  is  daar  seker  nie.  Daar  is  dan 
ook  'n  diepe  ironie  in  die  feit  dat  die  moderne 
terugkeer  na  die  heidendom  luidkeels  en 
wêreldwyd  aangedien  word  as  die  groot  stap 
vorentoe  wat  die  moderne  mens  maak  en  moet 
maak.  Met  dieselfde  entoesiasme  as  wat  van- 
dag  waargeneem  kan  word,  is  gedurende  die 
19e  eeu  in  die  naam  van  die  redelike  menslike 
denke,  in  die  naam  van  verligtheid  afstand 
gedoen  van  die  geloof  in  God  en  die  gehoor- 
saamheid  aan  sy  Woord. 


Net  soos  in  die  19e  eeu  is  dit  opvallend 
dat  die  ,,groot  teoloë”  van  ons  tyd,  die  teoloë 
wat  deur  die  koerante  aangehaal  en  bewie- 
rook  word,  juis  daardie  teoloë  is  wat  saam 
met  die  stroom  swem,  wat  bewus  of  onbewus, 
alles  in  hulle  vermoë  doen  om  die  Heilige  Skrif 
uit  te  lê  volgens  die  eise  wat  die  mense  stel. 

Tot  op  sekere  hoogte  is  dit  verstaanbaar 
en  natuurlik  want  die  Heilige  Skrif  leer  ons  dat 
die  sonde,  die  verset  teen  God  en  sy  Woord, 
die  verwerping  van  die  Christelike  lewensorde 
die  normale  in  hierdie  ondermaanse  is.  Die 
abnormale,  die  ongewone  is  dat  daar  so  iets 
soos  'n  Kerk,  'n  gemeente,  'n  gemeente  van 
heiliges  is  wat  in  dankbaarheid  en  vreugde 
rondom  Gods  Woord  voor  sy  aangesig  lewe. 

Die  gemeente  vandag 

Hier,  tydens  die  herdenking  van  die  ge- 
meente  se  vyftigste  bestaansjaar,  is  dit  goed 
dat  ons  na  onsself  en  na  ons  eie  tyd  kyk.  Dit 
is  óók  goed  dat  ons  na  die  verlede  sal  kyk 
sodat  ons  sal  besef  wáárvandaan  ons  kom, 
wat  die  grondslae  van  ons  lewensbestaan  is 
én  waarom  ons  vandag  hier  'n  gemeente  is. 
Die  apostel  Paulus,  as  hy  in  sy  brief  aan  die 
Korinthiërs,  ver  en  wyd  teruggekyk  het  op  die 
geskiedenis  van  Israel  sê  dan:  „Maar  al  hierdie 
dinge  het  hulle  oorgekom  as  voorbeelde  en  is 
opgeskrywe  as  'n  waarskuwing  aan  ons  op 
wie  die  eindes  van  die  eeue  gekom  het."  Ons 
van  vandag  het  'n  swaarder  verantwoordelik- 
heid  as  dié  wat  ons  voorgegaan  het  want  ons 
het  ook  daardie  voorbeelde  voor  ons  om  ons 
te  leer  en  te  lei. 

Tog,  as  mens  so  na  ons  tyd  kyk  dan  is 
dit  al  of  die  vrees  mens  bekruip  dat  dit  gladnie 
meer  so  vanselfsprekend  is  dat  daar  so  iets 
soos  'n  Kerk  of  'n  gemeente  is  nie.  Mens  vra 
jouself  af  of  dit  nog  realisties  is  om  te  dink 
dat  ons  kinders  en  ons  kindskinders  óók  gelo- 
wiges  sal  wees,  nóg  dankbaar  sal  wees  dat 
hiér  'n  gemeente  gebou  en  in  stand  gehou  is. 
Immers  die  suigkrag  van  die  teenswoordige 
anti-christelike,  heidense  gedagtestrominge 
en  lewensvorme  is  geweldig  sterk.  Dit  word 
tog  bewys  deur  die  toename  van  wat  mens  die 
na-christelike  heidendom  kan  noem.  Oral  be- 
staan  die  neiging  om  God  en  sy  Woord  te 
minag,  om  die  verlede  vergeet  die  geërfde 
weg  te  gooi,  om  die  beproefde  paaie  te  verlaat 
om  op  skynbaar  nuwe  paaie,  wat  eintlik  maar 
ou  dwaalweë  is,  te  wandel. 

Dit  bring  my  daarby  om  te  stel  dat  ons 
vandag  nog  'n  keuse  het  nl.  óf  om  saam  te 
gaan  met  die  stroom  in  die  wêreld  en  in  som- 


mige  dele  van  die  Kerk  óf  om  ons  daartéén  te 
verset.  'n  Mens  kan  dit  ook  anders  formuleer 
en  wel  so  dat  ons  moet  kies  om  trou  te  bly 
aan  ons  beloftes,  trou  te  bly  in  ons  geloof, 
trou  te  bly  in  ons  gehoorsaamheid  aan  God, 
trou  te  bly  aan  die  koers  en  rigting  van  ons 
vadere. 

Daar  is  natuurlik  ook  'n  derde  moontlik- 
heid  en  dit  is  om  te  maak  asof  geen  keuse 
nodig  is  nie  en  om  so  die  verantwoordelikheid 
van  'n  keuse  te  ontduik.  Laat  ons  dan  egter 
bedink  dat  die  Italiaanse  digter  Dante  wat  in 
1321  oorlede  is,  'n  keer  gesê  het  dat  die  diep- 
ste  en  vreeslikste  verdoemenisse  van  die  hel 
spesiaal  ingerig  is  vir  diegene  wat  in  krisistye 
neutraal  wou  bly! 

Die  vraag  kan  gevra  word  wat  ons  te 
doen  staan  as  ons  positief  kies  téén  die  hui- 
dige  tendense  in  die  wêreld  en  die  Kerk.  Eintlik 
is  dit  nie  groot  en  veeleisende  dinge  wat  van 
u gevra  word  nie.  Slegs  dat  ons,  as  lidmate,  as 
gemeente,  as  Kerk  wéér  en  wéér  bereid  moet 
wees  om  Gods  Woord  te  beluister  en  te  ver- 
staan  as  dié  lewende  Woord  wat  die  ewige 
God  tot  ons  spreek.  Dat  ons  weer  ons  hart  en 
ons  lewe  sal  oopstel  vir  daardie  Woord  om  dit 
te  hóór  én  gehoorsaam  te  wees.  Dat  ons  weer 
die  tyd  sal  maak  om  ons  voor  daardie  Woord 
te  buig  en  dit  te  lees  en  te  verstaan  as  dié  lig 
wat  God  o.ns  gee  op  ons  pad  deur  die  wêreld. 
Dat  ons  só  sal  lees  en  sal  luister  dat  ons  weer 
opnuut  sal  begryp  wat  sulke  bekende  woorde 
soos  sonde,  genade,  verlossing,  versoening, 
dankbaarheid  en  gehoorsaamheid  beteken.  Dan 
sal  ons  weer  in  staat  wees  om  rekenskap  te 
gee  waarom  ons  'n  bepaalde  lewensstyl,  'n 
bepaalde  lewensorde  handhaaf. 

Daarby  sal  ons  onsself  daarvan  moet 
rekenskap  gee  wát  dit  beteken  dat  vanuit  die 
Christendom  téénoor  die  vryheid,  gelykheid  en 
broederskap-ideaal  van  die  moderne  heiden- 
dom  drie  ánder  begrippe  staan  nl.  God,  familie, 
volk.  Dáárdie  drie  begrippe  dui  op  'n  ander 
lewenspatroon,  'n  ander  lewensuitkyk  as  dié 
een  wat  vandag  skynbaar  onoorwinlik  oor  die 
wêreld  gaan. 

Ons  sal  óók  kennis  moet  neem  van  die 
koers  wat  ons  vadere  gegaan  het.  Ons  moet 
onsself  daarvan  vergewis  dat  die  Alqemene 
Kerkvergadering  van  ons  Kerk  in  1888,  by 
monde  sy  voorsitter,  ds.  M.  J.  Goddefroy,  ge- 
stel  het:  ,,  . . . dat  wij  nu  zullen  blijven  vast- 
houden  aan  de  volgende  twee  fondamentele 
beginselen,  levensvoorwaarden  voor  de  vrij- 
heid  van  dit  land  . . . strijd  tegen  vreemde 
overheersching;  (strijd)  tegen  gelijkstelling 
met  kleurlingen.'' 


Daar  is  mos  so-iets  soos  'n  geestelike 
erfenis,  bepaalde  geërfde  goedere  waarvan 
mens  nie  vrywillig  afstand  kan  doen  sonder 
om  jou  eie  bestaansreg  te  verloën  nie.  Een- 
maal  vantevore  het  die  Afrikanervolk,  by 
Paardekraal  op  Geloftedag  1880  gevra  en  gesê: 
,,God  wil,  dat  de  eerbied  onzer  vaderen  en  de 
liefde  jegens  onze  kinderen  ons  voorschrijft, 
het  erfpand  der  vaderen  ongeschonden  aan 
onze  kinderen  over  te  leveren." 

Ons  het  hier  in  ons  eie  tyd  wéér  in  'n 
situasie  beland  waar  ons  onsself  rekenskap 
moet  gee  van  dié  erfpand  der  vaderen.  Ons 
moet  óók  besluit  wát  dit  is  wat  ons  onge- 
skonde  aan  ons  kinders  wil  en  moet  oordra. 

Wat  hierdie  tyd  van  ons  vra,  is  dieselfde 
as  wat  die  apostel  Paulus  van  die  gemeente  in 
Efese  gevra  het  nl.  dat  die  gelowiges  as  ge- 
harnaste  stryders,  as  toegeruste  stryders  in 
die  wêreld  moet  staan,  moet  leef  en  moet 
werk. 

Wat  hierdie  tyd  van  ons  vra  is  groter 
sekerheid  in  ons  geloof,  dieper  insig  in  die 
ewige  waarhede  van  die  Skrif,  groter  vertroue 
op  die  God  van  ons  vadere,  innerlike  bereid- 
heid  om  in  dankbaarheid  en  gehoorsaamheid 
voor  Gods  aangesig  te  lewe. 

Wat  hierdie  tyd  van  ons  vra  is  sekerheid 
van  ons  historiese  erfenis,  sekerheid  wat  dit 
beteken  en  dan  bereidheid  om  die  erfpand  der 
vaderen  te  behou  én  uit  te  bou. 

Ons  vier  in  hierdie  dae  die  vyftigste  be- 
staansjaar  van  hierdie  gemeente.  As  ons  met 
hierdie  herdenking  andermaal  besef  wat  die 
eise  van  óns  tyd  is  en  wat  die  vnrantwoorde- 
likheid  is  wat  ons  dra,  dan  kan  hierdie  fees- 
viering  iets  méér  wees  as  net  'n  feestelike 
geleentheid.  Dan  kan  dit  'n  geleentheid  wees 
waar  ons  as  lidmate  en  as  gemeente  onsself 
opnuut  aan  God  die  Here  en  aan  sy  diens 
toewy,  waar  ons  opnuut  die  wonder  van  die 
geloof  ervaar,  waar  ons  opnuut  in  ons  hoop 
en  ons  vertroue  op  God  versterk  word,  waar 
ons  opnuut  die  nad  sien  waarlanqs  ons  qekom 
het  en  opnuut  besef  dat  ons  alléén  'n  toekoms 
het  as  ons  pad  vorentoe  die  verlenging  is  van 
die  pad  wat  agter  lê. 

As  ons  dit  alles  wéér  opnuut  besef,  op- 
nuut  beleef  dán  kan  ons  ook  met  groot  gerust- 
heid  die  toekoms  tegemoet  gaan.  Ons  weet  en 
ons  glo  mos  dat  ons  alles  in  Gods  hande  kan 
laat  nadat  ons  alles  gedoen  het  wat  Hy  van  ons 
verwag. 

A.  D.  Pont 

Universiteit  van  Pretoria. 

19  Junie  1974. 


Oordenking 


SKRIFLESING:  LUKAS  9;  51-62. 

TEKS:  LUKAS  9:62. 

„En  Jesus  antwoord  hom:  Nie- 
mand  wat  sy  hand  aan  die  ploeg 
slaan  en  agtertoe  kyk,  is  geskik  vir 
die  Koninkryk  van  God  nie." 

Aan  die  begin  van  hierdie  perikoop  wat 
ons  gelees  het,  staan  „En  terwyl  hulle  op  reis 
was"  het  die  volgende  plaasgevind.  Op  reis- 
ja  van  stilstand  kan  daar  nooit  sprake  wees 
nie.  Maar  'n  reis  waarheen?  Wat  Christus 
betref,  was  dit  'n  doelgerigte  reis  na  Golgotha 
met  al  sy  foltering,  pyn  en  bespotting.  'n  Reis 
na  die  graf  waar  Hy  moes  deurgaan  om  op  te 
staan  en  op  te  vaar  na  die  hemel,  om  te  gaan 
sit  aan  die  regterhand  van  God  die  Vader  in  Sy 
ewige  koninkryk  en  glorieryke  heerlikheid. 

Die  hemelvaart,  die  verrysenis  van  ons 
Heer  en  Heiland  is  die  triomf  oomblik  op  sy 
reis.  Op  daardie  tog  en  reis  was  daar  nie  na 
links  of  regs  gewyk  nie.  Nee,  met  'n  ferm  hand, 
met  geloofsoortuiging,  met  kinderlike  vertroue 
en  gehoorsaamheid,  was  die  toekoms  inge- 
slaan,  was  die  lief  en  leed  aanvaar,  omdat 
Christus  geweet  het  wat  Hy  wil  en  waarheen 
Hy  op  reis  was. 

Met  sterk  innerlike  krag,  met  'n  gesonde 
gees,  het  die  Seun  van  God,  krisis  na  krisis 
te  bowe  gekom  en  daarom  dat  Hy  ook,  terwyl 
hulie  so  op  reis  was,  ons  tekswoorde  aan  sy 
reisgenote  kon  rig. 

,,Niemand  wat  sy  hand  aan  die  ploeg  slaan 
en  agtertoe  kyk  is  geskik  vir  die  Koninkryk  van 
God  nie." 

En  dit  is  waar  ten  opsigte  van  elke  reis- 
genoot  na  die  ewigheid;  t.o.v.  die  gelowiges 
wat  weet  dat  hulle  bestemming  nie  hier  is  nie, 
maar  in  die  hemel  en  elkeen  sal  sonder  om  na 
links  of  regs  te  wyk  die  hand  aan  die  ploeg 
slaan.  Hy  sal  nie  agtertoe  kyk  nie,  maar  sy  oog 
strak  op  die  eindpunt  van  die  akker  hou  sodat 
hy  reguit  op  sy  doel  afpyl. 

Maar  dit  is  ook  waar  in  die  tweede  plek 
t.o.v.  ons  daaglikse  lewe,  ons  daaglikse  arbeid, 
ons  ideale  en  strewes.  Wanneer  ons  'n  taak 
aanpak  dan  weet  jy  by  voorbaat  dat  dit  nooit 
sonder  probleme  en  terugslae  volvoer  sal  kan 
word  nie.  Maar  juis  die  besef  van  die  struikel- 
blokke,  gaan  jou  nie  laat  tou  opgooi  nie.  Nee, 
dit  sal  'n  mens  slegs  daartoe  bring  dat  jy  jou 
meer  sal  staal,  om  met  'n  des  te  fermer  hand, 
die  ingeslane  weg  aan  te  pak  en  te  deurvoer. 
Net  soos  wat  Jesus  nie  teruggedeins  het  omdat 
die  Kruis  afskrikwekkend  voor  Hom  opgedoem 
het  nie.  Want  Hy  het  qeweet  dat  agter  die 
kruis  verskyn  in  glor:eglans-  die  triomfantlike 
hemelvaart.  die  roemryke  oorwinning  oor 
sonde  en  dood. 

En  terwyl  u en  ek,  terwyl  ons  as  ge- 
meente  van  Koedoesrand  in  hierdie  dae  ook 


op  reis  is,  verskyn  op  ons  lewenspad,  verskyn 
op  ons  lewensweg  'n  afstandwyser,  'n  mylpaal 
waarop  daardie  getal  50  jaar  in  myle  aangedui 
word  wat  ons  as  'n  gemeente  saamgereis  het. 
En  hier  waar  ons  op  die  50  merk  staan,  hier  op 
die  hoogte  in  ons  feesgewaad,  dan  kyk  ons 
terug  en  sien  ons  baie  dinge.  Ons  sien  hoedat 
die  grafiek  op  en  neer  daal.  Dink  maar  terug 
50  jaar  gelede,  'n  handjie  vol  mense  wat  ge- 
lowig  'n  selfstandige  gemeente  tot  stand 
gebring  het.  Mense  soos  Oom  Frikkie  Grobler 
en  sy  vrou,  Oom  Koos  van  Vuuren  en  sy  vrou, 
Oom  Fanie  Viljoen  en  sy  vrou  en  Oom  Petrus 
v.d.  Merwe  en  Tant  Sannie.  Ek  onthou  nie  almal 
meer  nie.  Jare  lank  'n  konsulentsgemeente  en 
daarna  vir  'n  tydjie  in  kombinasie  met  Pot- 
gietersrus  om  uitein delik  in  Februarie  1952 
hulle  eerste  eie  predikantspaar  ds.  N.  M.  J.  S. 
Heyneke,  sy  vrou  en  hulle  dogtertjie  te  mag 
ontvang. 

Daar  was  'n  Kerkgebou  en  pastorie  met 
een  sjieling  en  drie  pennies  in  die  bank.  Spoe- 
dig  bars  die  Kerkgebou  egter  sodanig  dat  dit 
afgebreek  moes  word.  Vir  ongeveer  twee  jaar 
moes  daar  onder  bokseile  kerk  gehou  word 
om  egter  met  groot  vreugde  op  26  Oktober 
1957  sy  pragtige  nuwe  kerk  en  orrel  in  ge- 
bruik  te  neem.  Sedertdien  het  dit  goedgegaan 
tot  dat  die  droogtes  en  dies  meer  gekom  het 
om  die  gemeente  te  dwing  om  weer  'n  kon- 
sulentsgemeente  te  word.  Daar  het  egter  weer 
herstel  ingetree  en  nou  na  50  jaar  gaan  dit 
weer  goed  en  is  die  pastorie  bewoon. 

Terwyl  'n  mens  so  peins  oor  die  verlede, 
terwyl  jy  so  kyk  na  hierdie  grafiek  wat  op  en 
neer  gaan,  dan  voel  jy  om  temidde  van  die 
prestasies  en  laagwatermerke,  so  'n  bietjie 
te  rus  of  om  jou  'n  wyle  te  koester  in  die  strale 
van  hierdie  verbygegane  jare.  Dan  word  jy  egter 
ru  en  hardhandig  deur  ons  tekswoord  wakker 
geskud  nl.  dat  ons  op  reis  is,  dat  daar  'n  vol- 
gende  50  jaar  ons  wink  en  toeroep:  ,,Kom 
qemeente,  julle  is  op  reis.”  Jy  kan  nie  gaan  rus 
en  terugkyk  nie,  die  toekoms  lê  voor  en  daag 
jou  uit.  Jy  het  nog  nie  die  einddoel  bereik  nie. 
Vir  hierdie  toekoms,  wat  waarskynlik  nog 
groter  uitdagings  inhou,  het  ons  broodnodig 
werkende  lidmate,  lidmate  wat  ferm  en  doel- 
qerig  die  hand  aan  die  ploeg  sal  slaan.  Ons  het 
lidmate  nodig  wat  met  hulle  denke,  arbeid,  ge- 
loofsoortuiging  en  gehoorsaamheid  sal  werk 
en  bou. 

Alleen  diegene  wat  in  gehoorsaamheid  aan 
die  woorde  van  Christus,  die  hand  aan  die 
ploeg  slaan  en  nie  agtertoe  kyk  nie,  maar  slegs 
vorentoe  en  sien  die  groot  braakgrond  wat  nog 
geploeg  moet  word,  die  sal  slaag. 

„Niemand  wat  sy  hand  aan  die  ploeg 
slaan  en  agtertoe  kyk  is  geskik  vir  die  Konink- 
ryk  van  God  nie."  Amen. 

Ds.  N.  M.  J.  S.  Heyneke 


Oordenking 


Vir  die  Gemeente  Koedoesrand  is  dit  'n 
heuglike  gebeurtenis  om  die  bestaan  van  die 
gemeente  vir  vyftig  jaar  feestelik  te  vier.  Die 
lof  en  die  dank  wat  aan  die  Heer  van  die  Kerk 
toegebring  word  getuig  van  groot  dankbaarheid 
waarmee  die  mense  vervul  is.  Baie  werk  is 
vooraf  gedoen  om  hierdie  fees  te  hê. 

So  word  daar,  en  sal  daar  op  baie  plekke 
en  tye  deur  mense  feesgevier  word.  Mense 
vier  fees.  Maar  alle  mense  is  sondaars  en  alle 
mensewerk  is  gebrekkig.  Daar  is  altyd  tekort- 
kominge. 

Ook  by  hierdie  fees  van  die  Gemeente 
van  Koedoesrand  is  dit  so  en  tog  is  dit  ook 
Anders. 

Dit  is  anders  omdat  dit  die  Kerk  is  wat 
besig  is  om  iets  te  doen. 

Wanneer  Jesus  met  die  mense  praat 
gebruik  Hy  woorde  en  beelde  wat  hulle  ver- 
staan  en  waarmee  hulle  bekend  is. 

In  die  Gedeelte  van  die  Skrif  wat  ons 
saam  gelees  het  vertel  Jesus  van  'n  Koning, 
'n  man  wat  'n  feesmaal  berei. 

Hy  het  uitnodigings  gestuur  aan  baie 
mense.  Toe  die  tyd  van  die  fees  daar  is  het  die 
verontskuldigings  ingekom. 

Baie  ekskuse  is  gemaak  maar  die  mense 
het  net  nie  gekom  nie. 

Die  man  het,  ten  einde  die  fees  nogtans 
te  laat  plaasvind  van  sy  knegte  gestuur  om 
oral  waar  hulle  iemand  kon  vind,  dié  te  bring 
om  die  feessaal  vol  te  kry. 

In  die  strate  en  gangetjies,  kreupeles,  ver- 
minktes,  die  almal  moes  gebring  word. 

!n  elk  geval  daar  moet  feesgevier  word. 
So  is  dit  gedoen  en  eindelik  kon  die  fees  begin. 
As  die  man  dan  inkom  na  sy  gaste  is  alles 
netjies  in  orde,  behalwe  dat  daar  iemand  ook 
aanwesig  is  wat  geen  bruílofskleed  aan  te  het 
nie.  Net  een  sonder  bruilofskleed. 


Die  koning  of  man  vra  aan  hom  hoe  hy 
ingekom  het  sonder  'n  feeskleed.  Die  vriend 
het  geen  woord  gesê  nie.  In  opdrag  van  die 
koning  is  hy  uitgeneem  in  die  buitenste  duis- 
ternis. 

In  wat  ons  in  hierdie  gelykenis  lees  kry 
ons  eintlik  saamgevat  die  geskiedenis  van  die 
mense  met  betrekking  tot  God.  God  spreek 
die  mens  aan  in  die  Wet  en  Profete.  So  vind 
ons  die  hele  Ou  Testament  tot  by  Christus  wat 
hierdie  dinge  aan  ons  sê. 

Die  mens  in  sy  Sondigheid  hoor  en  weet 
wel  maar  verloop  altyd  weer.  Die  menslike 
pogings  om  sy  eie  heil  te  soek  en  te  vind 
misluk  steeds. 

Die  liefde  van  God  vir  die  mens  is  ondeur- 
grondelik  Groot.  God  laat  die  mens  nie  aan  sy 
lot  oor  nie.  In  die  volheid  van  die  tyd  is  Jesus 
gebore  en  het  Hy  by  die  mense  geleef.  Hy  het 
na  sy  eie  gekom  maar  hulle  het  hom  nie  geken 
nie.  Die  Tempeldiens  het  die  wesenlike  van 
die  Godsdiens  nie  meer  geken  nie.  Nou  is 
Jesus  daar  en  Hy  praat  met  gesag  en  nie  soos 
die  Skrifgeleerdes  nie. 

As  Hy  dan  hierdie  Gelykenis  vertel,  vertel 
Hy  ook  van  Homself. 

Daar  moet  fees  wees,  daar  moet  vrede  en 
vreugde  in  die  harte  en  lewens  van  die  mense 
wees.  Die  redding  van  die  mens  is  buite  hom- 
self  in  Christus. 

Die  mens  in  sy  mislukkings,  in  sy  kommer 
en  angs  en  sy  vrees  en  doodsverwagting  kry 
in  Jesus  'n  ander  afmeting.  Reeds  in  die  gely- 
kenis  van  die  Verlore  Seun  vertel  Hy  van  die 
nuwe  klere  en  'n  ring  aan  die  vinger  en  skoene 
en  'n  maaltyd  en  vreugde  en  blydskap.  Maar 
as  Hy  vertel  praat  Hy  met  die  mense  soos  hulle 
is  en  in  die  omstandighede  wat  bestaan. 

Hy  praat,  soos  in  Jes.  53  van  Hom  gesê 
is,  soos  iemand  sonder  Gedaante  of  heerlik- 
heid.  Hy  is  iemand  wat  ook  daar  is,  'n  ou 
bekende.  Die  koning  spreek  Hom  aan  as  'n 
vreemde,  maar  tog  sê  hy  ,,vriend'\ 

Die  koning,  die  mens,  praat  maar  die 
vriend  sê  nie  'n  woord  nie.  Dis  weer  soos  in 
Jes.  53  gesê  is.  Hy  maak  Sy  mond  nie  oop  nie. 

Mense  kan  baie  en  maklik  praat,  maar 
mensewoorde  kan  ook  maklik  sinledig  en 
dwaas  wees. 

Die  vriend  word  uitgewerp  in  die  bui- 
tenste  duisternis.  Soos  ons  reeds  gesê  het 
as  Jesus  in  die  gelykenis  van  mense  praat, 
praat  Hy  nie  net  van  mense  nie,  maar  Hy  praat 
ook  oor  Homself  tussen  die  mense. 

Hy  vertel  ook  Sy  Lydingsgeskiedenis.  Hy 
is  die  „vriend"  wat  deur  die  koning  aange- 
spreek  is.  Hy  is  die  ,,vriend"  in  die  buitenste 
duisternis. 


En  dan  is  ons  by  die  Kerk,  Want  die  Kerk 
is  die  Gemeente  van  die  Here  Jesus.  En  die 
Kerk  is  die  eintlike  feesplek  van  die  mense. 
En  as  ons  dan  hier  in  Koedoesrand  feesvier, 
dan  is  dit  anders,  omdat  dit  'n  Kersfees  is.  Die 
fees  het  betekenis,  nie  net  vir  die  tyd  nie  maar 
ook  vir  die  ewigheid. 

Ons  as  mense  is  onhandig  en  vol  gebreke. 
Ook  as  Gemeentelede.  Ook  vertel  die  geskie- 
denis  van  hierdie  Gemeente  van  baie  probleme 
en  moeilikhede.  Van  mense  se  eiesinnighede 
en  hebbelikhede.  Nogtans  lê  die  verhaal  op  'n 
ander  vlak. 

Dit  vertel  van  mense  wat  as  gelowiges 
saamkom  om  te  aanbid,  tot  eer  van  God  te 
sing  en  veral  om  te  luister  na  die  Ewige  Evan- 
gelie. 

Hoe  verskillend  in  aard,  hoe  eiewillig 
ookal,  dit  vertel  van  die  Groot  Genade  van  God 
wat  reeds  vir  50  jaar  die  Gemeente  toegelaat 
het  om  saam  te  wees  as  deel  van  die  Kerk  van 
Jesus  Christus. 

Die  vriend  wat  wel  in  die  buitenste  duis- 
ternis  gewerp  is,  wat  op  Golgota  gesterf  het 
aan  die  Kruis.  Deur  God  en  die  mense  verlaat. 
Gesterf  het  en  verlaat  is,  sodat  ons  nooit  weer 
verlate  sal  wees  nie  en  sal  lewe  tot  in  ewigheid 
in  Hom. 

Wanneer  die  mense  opstaan  en  met  hulle 
mond  bely  dat  hulle  Glo  in  Jesus  Christus,  dat 
hulle  die  Evangelie  Woord  indrink,  dan  is  dit 
fees. 

Dan  kry  al  die  dinge  betekenis.  Die  diens- 
werk  van  die  predikant,  die  Kerkraad  en  elke 
lid  van  die  Gemeente,  vanaf  die  vernaamste 
tot  die  geringste. 

Almal  in  diens  van  die  Here. 

Met  hierdie  fees  van  die  Gemeente  kan 
elkeen  wat  daar  deel  aan  het  'n  getuie  wees 
van  die  wondere  Genade  van  God  en  is  dit 
sekerlik  dat  daar  diep  uit  die  hart  die  bede  kom 
dat  God  in  Sy  Genade  sal  gee  dat  in  die  jare 
wat  kom  die  Hemelse  boodskap  gehoor  en 
Gehoorsaam  sal  word. 

Soos  die  Evangeliebediening  in  die  Kerk 
in  die  verlede  was,  sonder  allerlei  snaaksig- 
hede  en  nuwighede  so  mag  die  Gemeente 
Koedoesrand  sy  wonderlike  eifenis  oordra  aan 
hulle  wat  kom. 

Mag  elkeen  van  u altyd  bewus  daarvan 
wees  dat  dit  wonderlik  heerlik  is  om  lid  van 
Ons  Kerk  te  mag  wees.  Mag  die  Here  u seën 
en  u behoed  op  al  u weë. 

Mag  Sy  Genade  vir  u genoeg  wees. 

Amen. 


G.  P.  J.  Grobler 


Bedankings  na  afloop 
van  ons  fees  deur 
br.  Gys  van  der  Merwe 

Meneer  die  Seremoniemeester,  prof.  dr. 
Pont,  al  die  predikante,  broeders  en  susters, 
en  almal  hier  teenwoordig  vanmiddag. 

Dit  is  vir  my  'n  vreugdevolle  voorreg  om 
vanmiddag  hier  die  bedankings  te  kan  doen. 
Ek  sê  dis  'n  voorreg,  want  vyftig  jaar  gelede 
hoe  onthou  ek  nie  nog  die  stem  van  wyle 
prof.  Greyvenstein  daar  in  die  ou  waenhuis 
van  my  vader  nie. 

Hoe  onthou  ek  nie  daani:  ■ oorbereidings- 
diens  daardie  Saterdagmiddag  toe  prof.  Grey- 
venstein  'n  paar  keer  in  sy  preek  aangehaal  het 
,,Paulus  nietz,  God  alies”. 

Hoe  onthou  ek  nog  die  gemeenteverga- 
derifig  wat  daarop  gevolg  het,  hoe  daar  gestem 
is  oor  die  naam  van  die  gemeente  „Koedoes- 
rand'',  die  verkiesing  van  die  ses  kerkraadslede 
en  hulle  bevestiging.  As  ouderlinge:  ooms 
Frikkie  Grobler,  Lou  van  Niekerk,  Fanie  Viljoen. 
As  diakens:  Thys  Rossouw,  Petrus  van  der 
Merwe  en  Gert  Smith,  wat  ook  skriba  en 
kassier  was.  Hoe  onthou  ek  nie  oudl.  Hans 
Vorster  (met  sy  groot  snor)  as  lid  van  die 
Algemene  Kommissie  wat  saam  met  prof. 
Greyvenstein  afgevaardig  was  om  die  afstig- 
ting  waar  te  neem.  Albei  hierdie  here  was  vir 
byna  'n  week  lank  tuis  in  my  ouerhuis. 

Daar  was  dr.  H.  D.  van  Broekhuizen,  die 
eerste  konsulent  van  die  gemeente,  met  sy 
harde,  bas  stem.  • 

Aan  u,  prof.  Pont,  ons  hartlike  dank  dat 
u ons  vereer  het  met  u teenwoordigheid,  en 
vir  u interessante  toespraak  waarna  ons  kon 
luister.  Waar  u verbonde  is  aan  die  Universite't 
van  Pretoria  waar  ons  toekomstige  predikante 
opgelei  word,  wens  ons  u,  en  ook  al  die  ander 
professore,  dat  u altyd  die  nodige  krag  sal 
ontvang,  en  dat  u almal  nog  lank  gespaar  sal 
bly  vir  ons  geliefde  Hervormde  Kerk. 

Ook  ons  hartlike  dank  aan  ds.  Schalk 


Botha  vir  sy  uiteensetting  van  gebeure  in  die 
gemeente  oor  die  afgelope  vyftig  jaar.  Ons 
weet  dat  dit  baie  naslaanwerk  gekos  het,  om 
die  geskiedenis  van  hierdie  gemeente  oor  die 
afgelope  vyftig  jaar  saam  te  stel.  Namens  die 
gemeente  sê  ons  aan  u,  baie,  baie  dankie. 

Aan  ds.  G.  P.  J.  Grobler,  sê  ons  baie 
dankie  vir  u oorkoms  met  ons  feesviering,  en 
vir  die  erediens  wat  u vandag  gelei  het.  Dit 
was  baie  aangenaam  om  weer  te  kon  luister 
na  die  ou  bekende  stem  vanaf  die  kansel.  Maar 
sedert  u laas  hier  was,  het  iets  verander.  Ons 
merk  dat  die  baard  al  wit  geword  het.  Aan  u 
en  mevrou  wens  ons  toe  'n  rustige  oudag 
waar  u nog  in  'n  gemeente  staan. 

Aan  ds.  Heyneke  wat  weens  siekte  nie 
hier  kon  wees  nie,  wens  ons  'n  spoedige  en 
algehele  herstel  toe. 

Aan  ds.  J.  L.  van  Staden,  ook  'n  oud-pre- 
dikant  van  die  gemeente,  sê  ons  baie  dankie 
vir  die  goeie  wense  namens  die  Ring  van 
Waterberg,  asook  sy  eie  gemeente,  Potgieters- 
rus. 

Aan  ds.  en  mevrou  Abel  Botha,  ook  'n 
oud-predikant  van  ons,  ons  hartlike  dank  vir 
u oorkoms  en  u teenwoordigheid  hier  met  ons 

feesviering. 

Aan  ds.  Malan  van  die  Gereformeerde 
Kerk,  u het  gemeld  dat  die  afgelope  vyftig  jaar 
maar  alleen  God  se  genade  is.  So  is  dit,  alles 
wat  ons  het  en  ontvang  is  alleen  Gods  genade. 
Ons  hartlike  dank  aan  u vir  u goeie  wense,  en 
mag  u ook  in  u eie  gemeente  Sy  genade  onder- 
vind. 

Ook  aan  ds.  Otto  van  die  N.G.  gemeente 
hier,  sê  ons  baie  dankie  vir  u teenwoordigheid 
en  die  goeie  wense  wat  u namens  u Kerk 
uitgespreek  het. 

Aan  ds.  P.  J.  van  der  Merwe,  ons  plaas- 
like  predikant,  ons  hartlike  dank  vir  die  ont- 
hulling  van  die  gedenksteen  hier  langs  die 
kerkgebou.  Ook  aan  hom  en  sy  komitee  wat 
d>e  reëlings  getref  het  vir  ons  feesviering,  sê 
ons  baie  dankie  vir  al  die  werk. 

Aan  oudl.  Petrus  van  der  Merwe  en  mnr. 
De  Beer  van  Potgietersrus  ons  hartlike  dank 
vir  die  skenking  van  die  gedenksteen.  Dit  is  'n 
baie  mooi  gebaar  van  u kant,  en  u het  die 
gemeente  'n  paar  honderd  Rand  gespaar.  Baie 
dankie  daarvoor. 

Aan  al  die  lede  van  die  N.H.S.V.  is  ons 
groot  dank  verskuldig  vir  al  die  eet-  en  drink- 
goed  wat  hulle  vir  ons  versamel  en  voorberei 
het.  Ons  besef  maar  te  goed  hoe  u tuis  en  ook 
hier  hard  gewerk  het  om  alles  so  klaar  te  maak 
en  te  bedien.  Aan  u een  en  almal  sê  ons  baie 
dankie,  ons  het  dit  baie  geniet. 

Aan  al  die  broeders  en  susters  van  ander 
kerke  wat  teenwoordig  is,  en  wat  ons  vereer 
het  om  ons  feesviering  so  'n  sukses  te  maak, 
aan  u almal  ons  hartlike  dank. 


